text:
Mulayi lon salen Hikayat Abu Juhai, Jum’at, 3 Ramadhan 1434 H/12 Juli 2013 M poh 10.15 wib
Transliterasi/Alih Aksara dari huruf Arab Melayu-Jawi-Jawoe ke aksara Latin dilaksanakan:
Oleh: T.A. Sakti
BISMILLAHIRRAHMANIRRAHIM
Hikayat Abu Jahai
Alhamdulillah pujoe keu Tuhan, Sekalian dumna hamba
Keu Muhammad seulaweuet sajan, Wahe rakan bek talupa
Zat nyang suci nama Allah, Ngon Bismillah phon lom mula
Teunku deungo ulon peugah, Khaba indah lon calitra
Ulon peuphon ngon Khutubah, Bismillah phon tabaca
Khaba zameun ulon kisah, Ngo lon peugah he saudara
Soe nyang pateh that meutuwah , Soe nyang bantah jeuet ceulaka
Soe nyang deungo le mufeu’at, Soe nyang ingat meubahgiya
Nubuet Nabi ulon surat, Ingat beuthat he saudara
Ulon peugot keu hikayat, Mangat sahbat ‘oh tabaca
Soe nyang nabeuet kheun bak Surat,Soe nyang ngeut that deungo sahja
Supaya jeuet keu peuingat, Ri nyang umat mubahgiya
Wahe kawom rakan sahbat, Nyoe nasihat nyang sijahtra
Geulantoe lonbri ranub siikat, Nyoe Hikayat Teungku Baca
Keureutah puteh daweuet pucat, Lon seumurat tan biyasa
Sabab ulon ureueng bangsat, ‘Eleumei singkat rancak hana
Nyang na lon beuet tamat Quru’an, Nyang laen tan he saudara
Ulon teunyoe that hinaan, Ngon pakayan ruja tuha
Hina bak donya areuta lon tan, Hina bak rakan pakayan hana
Hina bak Nabi seulaweuet lon tan, Hina bak Tuhan ‘amai lon hana
Lon seumurat cit meumalam, Mata reukam teungeut raya
Hitam hitam aneuk bayam, Cok sireugam kue bak ija
Cok pureh jok cu keu kalam, Daweuet itam ie keuseumba
Phon lon surat haba reusam, Dudoe tapham buet agama
Ube kawom nyang Iseulam, Inong agam tuha muda
Khaba Nubuet ulon reusam, Beugot tapham agam dara
Watee geukheun beuta khadam, Bek peukiyam peugah haba
Lon cok daweuet deungon kalam, Ulon reusam pura-pura
Lon seumurat hana tajam, Jaroe bugam tan sikula
‘Eleumei kureueng hana troh pham, Gadoh waham miet bicara
Manyak Payet toe Sungoe Yu, Lakee buku bak ureueng tuha
Allah Allah ya Tuhanku, Lon neubri bu deungon ija
Lon seumurat hana that jeuet, Upama pheuet teumpoi mata
That ta sakai beukah ulee, Meukreueh kayee cumeh mata
Lon seumurat meunan lagee, Buet lon tiree tan Sikula
Sabab ulon ureueng dungei, Tan ‘eleumei dalam dada
Miseue uroe ka reudok top, Miseue sagob angen raya
Lon seumurat karang marot, Hate seupot dalam dada
Nyankeu Teungku ka lon seubut, Lon boeh bacut bek meutuka
Adat salah deungon karot, Ngieng ulikot ‘oh neubaca
Adat kureueng Teungku kikeh, Adat leubeh neuboeh tanda
Nyankeu Teungku kalon sareh, Bek meudaleh lon saudara
Di kuwala Aceh kapai meuriti, Kuwala Sigli kapai Dokaha
Kon meung gata aja lon bri, Diulon pi syaitan daya
Jeuet keudumnan lon peugah kri, Meule cakri hana gura
Lon boeh bacut mangat meuri, Neubuet Nabi lon calitra
Wabihi nasta’in ya Allahul a’kla, Teulhee boh Isim phon lon mula
Lhee boh Isim saboh ayat, Sampoe hajat peue tapinta
Awai phon lon tueng beureukat, Lon seumurat tan biyasa
Awai Iseulam nyang phon Syahadat, Pujoe Hadharat Tuan Asa
Nyankeu pangkai woe akhirat, Beuta taubat agam – dara
Lam donya nyoe taduek siat, Diakhirat nanggroe baka
Ie minoman ladat – ladat, Troh u teumpat lam Syuruga
Lailaha illallah, Kalimah thayibah pangkai Syuruga
Bekna lapang kheun dibabah, He meutuwah bekta lupa
‘Amai saleh ‘Iktikeud beusah, Woe bak Allah nanggroe baka
Jeuet keudumnan nyang khutubah, Meuwoe kisah bak calitra
‘Ajayeb Subhanallah, Mukaddimah lon peunyata
Mukaddimah lon peugah phon, Ato turon lon calitra
Phon neu peujeuet uleh Tuhan, Nur janjongan nyawong muliya
Banyak? nibak ‘akyan tsabitah, Keunan limpah punca cahya
‘Akyan tsabitah ceureumen Isim, Asma Tuhan keunan nyata
‘Akyan tsabitah ceureumen Isim, Keunan limpah mula-mula
Ubak sifeuet teujali zat, Ahdiyah wahidah martsabet na
‘Akyan tsabitah tamse ceureumen, Lahe baten keunan nyata
Fireuman Tuhan ubak maghaf?, Bak maklumat keunan nyata
Fireuman Tuhan na khatabkan, Bak Maksyukan? nyan gohlom nyata
Khatab pilheueh maksyuk? Hase, Jeuet Nur Nabi nyang muliya
Teulheuh tilekle Hadharat, Bak Nur Muhammad nyang muliya
Meulabuh? Nyan Nur Muhammad, Reuoh sangat teubiet lanja
Tuhan peujeut dumna nyawong, Bak reuoh nyang that muliya
Sinan pince dumna nyawong, Taulan tanyong bak ulama
Roh muhaddas bukon qadim, Beuta yakin dum teurata
‘Oh nyang masok dinyawong keunan, Bukon qadim he saudara
Miseue sabda ‘Alaihissalam, Teungku tapham ulon nyata
Awai neupeujeuet uleh Tuhan, Sit Nur ulon nyan phon nyata
Lheueh neu peujeuet Nur Muhammad, Leungkap sangat ‘alam donya
Kata rawi poriwayat, Tuhan Hadharat kheundak nyata
Neukheundak lahe nyoe geutanyoe, Ateueh bumoe dalam donya
Suroh Tuhan bak Jebra-I, Neuyue tuengle tanoh muliya
Fireuman pilheueh nibak Rabbi, Tron Jebra-I dalam donya
Jebra-I cok tanoh pantah, Neupeu thawaf lingka Syuruga
Geurungka lagee ser tanoh karah?, Maken indah that bak nyangka
Jebra-I ba bak Hadharat, Reuoh leugat teubiet sigra
Tuhan peujeuet bak reuoh nyan, Seukalian dum Ambiya
‘Oh lheueh neu peuejeuet Adam Khalifah, Nur neukeubah tanoh muliya
Ubak Adam neu keubah phon, Turon-muron bak Ambiya
Silsilah Nabi phon bak Adam, Bangsa ‘ajam dum Ambiya
Bak Ibrahim ‘alaihissalam, Nyanpi ‘ajam geukheun bangsa
Bak Ismail phon ‘Araby, Nasab Nabi nyang muliya
Nyankeu aneuk kaneu gaseh?, Bangsa Kureh phon peurtama
Nashir keuphon nan gla Kureh, Meu’en jigleh ji usaha
Ladom geukheun makna Kureh, Meuhimpon wareh nanggroe muliya
Aneuk cuco Nabi Ismail, Sidroe sane keunan teuka
Sabab talo nibak sitree, Plueng meuree-ree dalam rimba
Geumeusom lam guha bate, Masa dilee talo ngaza
Nadhir himpon lom u Makkah, Kawom neukrah dalam rimba
Geumeu sapat dum kafilah, Prang neugagah lagee raya
Talo musoh pulang nanggroe, Nadhir neuwoe Makkah muliya
Jeuetkeu dumnan lon hareutoe, Kisah meuwoe bak calitra
Alhamdulillah seukalian pujoe, Bandum meuwoe keu Allah Ta’ala
Keu Muhammad panghulee kamoe, Seulaweuet jinoe bekna reuda
Allahumma shalli ‘ala Muhammad, Wa’ala alihi wa shahbihi ajma’in
Ngo lon kisah ‘Abdul Manaf, keu silsilah Nabi kita
‘Abdul Manaf aneuk peuet droe, Ureueng lakoe Tuhan karonya
Nyang phon Hasyim that meutuwah, Keunan neukeubah Nur muliya
‘Abdus Samad dua geupeunan, Intu ‘Usman sahbat muliya
Keulhee Naufan aneuk Jabir, ‘Alem han sabe ateueh donya
‘Eleumei Hadist nyan neupakoe, Ureueng nanggroe gaseh dumna
‘Abdul Muthalib geunap peuet droe, Habeh ‘ohnoe saboh haba
Nyankeu aneuk Imum Syafi’I, Nyang juhari ateueh donya
Cuco Hasyem ngon Muthaleb, Meugah nyang seb ateueh donya
Aneuk Hasyim pina peuet droe, Lon peugah soe he saudara
Phon Asadan aneuk sidroe, Fathimah roe geuhoi nama
Nyankeu Ibu Saidina ‘Ali, Sahbat Nabi nyang muliya
Dua Fashlah teulhee Sha’I, Aneuk mate droe na dua
Peuet Muthaleb nyang that meugah, Keunan neukeubah Nur Mustafa
‘Abdul Muthalib limong isteuri, Ngo lon rawi he saudara
Phon Fatimah anek ‘Umarah, Nyan he taulan inong tuha
Aneuk Muthaleb nyang 9, Ngo lon bileueng he saudara
Abu Thaleb, ‘Abdul Ka’bah, Lhee geupeugah Zubir nama
Nan nyang keu 4 nan ‘Abdullah, Keunan neukeubah Nur muliya
Peuet nyang agam kalon peugah, Saboh ayah saboh bunda
Aneuk inong ulon kisah, Nyak meutuwah tabileueng sa
Phon Abshar dua Amarah, Lhee ‘Atikah geuboh nama
Keu 4 Rawi limong Umimah, Meunan amanah lam calitra
Judo Muthaleb nyang dua droe, Lon peugah soe he saudara
Nama Halih geuhareutoe, Meunan adoe kheun ulama
Aneuk bak Halih na 5 droe, Lon peugah soe tabileueng sa
Hamzah, ‘Abdak, lhee Maqwam, Peuet geupeunan Hajib nama
Nyang keu 5 nan Shafiyah, Meunan kisah lam calitra
Lhee isteuri nan Salabah, Baginda ‘Abbas sinan nyata
Keudua Dhurir keulhee Hasyem, Ban lhee agam hana dara
Peuet isteuri Shafiyah jroh, Aneuk saboh Haris nama
Judo Haris na limong droe, Meunan geuproe geucalitra
Nyankeu aneuk ureueng lakoe, 19 droe bak meuhingga
Nyankeu aneuk ‘Abdul Muthaleb, Nyang na udep pandang donya
Meuteumei muprang masa Iseulam, Mama janjongan 4 droe saja
Hamzah, Abbas, Abu Thaleb, Abu Lahab laen hana
Agam laen habeh mate, Gohlom lahe buet agama
Masok Islam mama Nabi, Ngo lon rawi he saudara
Nyang phon Hamzah dua ‘Abbas, Meunan peuneugah lam calitra
Abu Thaleb sinan khilaf, Kawoi nyang sah Islam hana
Teutapi Nabi neugaseh that, Sinan rahmat hase teuka
Neu peulahra ngon neukawai, Hana sagai na neulupa
Abu Lahab tan Iseulam, Mupakat dum kheun ‘ulama
Macut Nabi masok Islam, Shafiyah nan khilaf hana
‘Atikah awai sinan khilaf, laen sudah dilee fahna
Mate masa jahiliyah, hana leumah lom agama
Ahlul Fitri nyan geupeunan, berseulangan Rasul teuka
Antara nyan keujadian, mate sinan lam antara
Limong reutoh thon peurseulangan, lheueh nibak nyan Rasul teuka
Lheueh nyan teuka Nabi geutanyoe, ateueh bumoe nyan muliya
Yoh masa goh lahe Nabi, amar nahi hana nyata
Haleue hareum buet salahan, kutika nyan hana deesya
Ceulaka bahgiya hana lahe, hukom sabe hana bida
‘Ohsare ka lahe Nabi, tron Jebra-I hukom neuba
Wa’ad wa’id amar nahi, habeh meukri bahgiya ceulaka
Got tapubuet got neubalah, jeuheuet neukeubah lam Nuraka
Jeuet keudumnan ulon peugah, nyang silsilah habeh khaba
Supaya sah tameu iman, ‘iktikeuet meunan dalam dada
Bangsa meukri nanggroe meupat, han syubeuhatle lam dada
Miseue thariqat beuna silsilah, nibak syiah phon tamula
Nibak syiah nibak Nabi, bak jebra-I bak Rabbana
Mukaddimah jeuet keudumnan, lon peugah nyan pasai nama
Peurtama phon lon kheun jinoe, Nabi geutanyoe na meunyata
‘Abdul Muthaleb aneuk lhee blah droe, ureueng lakoe bak meuhingga
Aneuk tuha nan ‘Abdullah, keunan neukeubah Nur muliya
Pangkat leubeh beurani that, dhoe meukilat Nur musthafa
Neu peukawen uleh ayah, tuwan ‘Abdullah gaseh raya
Yohmasa nyan jahiliyah, hana nikah tan agama
Neu peukawen ngon Aminah, tuka kupiyahle ayahnda
Aneuk Wahab tuwan Aminah, nanggroe Makkah asai mula
Bangsa saboh Rasulullah, meunan peuneugah dum ‘ulama
Lheueh meukawen ngon Aminah, Tuhan pinah Nur muliya
Tuhan pinah Nur Muhammad, ubak jasad nyang han leuta
Nishfu akhe ‘ilmu ? jeumot. Teungeut mangat hanatara
Aminah kandong Nur Muhammad, rasa mangat jeub anggauta
Tuhan buka pinto Jannah, leubeh ……. Dalam donya
Pinto Syuruga lapan pangkat, Malaikat dum neubuka
Tuwan Aminah rupa jroh that, hu meukilat cahya muka
Soe nyang kalon mata ladat, hireuen rakyat agam dara
Hantom saket dalam mangat, dalam niekmat rok-rok masa
Bak neukandong han keuna brat, ngon mukjizat Nur Mustafa
Buleuen phon mume Tuwan Aminah, neu lumpoe leumah Adam teuka
Adam kheunle bak Anminah, Rasul Allah aneuk gata
Nabi Idris teuma leumah, lumpoe Aminah bleuen keudua
Buleuen nyang keulhee Nabiyullah Noh, keunan u rumoh sang neuteuka
Buleuen keu 4 lumpoe Ibrahim, Nabi nyang salim peudong agama
Limong buleuen troh Ismail, sajan neume saboh haba
He Aminah ngo lon kheun kri, panghulee Nabi gata bawa
Neu lumpoe Musa buleuen keunam, tujoh tapham Dawod teuka
Buleuen lapan Nabi Sulaiman, sikureueng tuwan Nabi ‘Isa
Jeueb-jeueb buleuen lumpoe meunan, Aminah yohnyan hae suka
Bak Aminah dum geupeusan, nyo khabaran dum Ambiya
‘Ohtee lahe aneuk teunyan, Muhammad nan taboeh nama
Jeueb-jeueb Nabi meunan peuneusan, that sukaam hanatara
Hingga sampoe 9 buleuen, Aminah kheun bak Rabbana
Neu tulong lon wahe Tuhan, dumna buet nyan nibak gata
Aminah pilheueh neukheun meunan, Asiah yohnyan katroh teuka
Teuka Maryam aneuk Imran, Ma janjongan Nabi ‘Isa
Budiyadari dum troh keunan, gantoe bidan ureueng donya
Lingka Aminah seukalian, suroh Tuhan lam Syuruga
Malaikat dong meurumphan, neu hantarkan sayeuep sigra
Miseue tire pageue badan, bek jeuet insan kalon rupa
Jebra-I dinab, unun Mika-I, budiyadari ban seulingka
Buleuen dua blah malam Seunanyan, Po janjongan pandang donya
Teubiet cahya sajan Nabi, Peungeuh sare ‘alam donya
Langet bumoe mangat hate, Nabi lahe dalam donya
Musyeb Mugreb peungeuh sare, cahya Nabi leumah cuwaca
Patong kengkeueng habeh reule, dum sigala be jeueb2 donya
Sabab keunong cahya Nabi, apui Majusi len dum rata
Habeh susah raja kafe, patong hanle sigala donya
Langet bumoe pujoe Rabbi, bandua si hate suka
Ahlan wa sahlan dum dicae, mangat hate ‘alam donya
Ban sare lheueh lahe Nabi, di Jebra-I sambot sigra
Malaikat le ngon Jebra-I, neume Nabi sagai donya
Langet bumoe neujak peulemah, siseun naf’ah katroh neuba
Asoe donya dum ji eu sah, Nabiyullah Jebra-I ba
Neu peuwoe lom bak Aminah, lheueh peuleumah asoe donya
Baksot bunoe Jebra-I keubah, that bit pantah hanatara
Neuboeh alat sileungkapan, malam Seulanyan yue Rabbana
Neuboeh tire rumboe intan, seukalian habeh leungka
Calitra nyoe aneuk ‘Abdullah, deungo beusah he saudara
Sare nyata Rasulullah, Aminah yue peugah ubak raja
Bak ‘Abdul Muthaleb neuyue peugah, trohle pantah keunan sigra
Bak Muthaleb antusan s’ah, kheun Aminah ji calitra
He Muthaleb ngo lon peugah, Tuwan Aminah aneuk kana
Ureueng lakoe bri Potallah, rupa ceudah hana ngon sa
Kulet badan sang meue meutah, cahya limpah sagai donya
Muthaleb ngo meunan peuneugah, beudoh pantah neujak sigra
Ban sare troh bak Aminah, cuco leumah neu eu rupa
Beu eu rupa that bit ceudah, ban peuneugah tan meutuka
Muthaleb duek pantah-pntah, Nabiyullah neucok sigra
Peuduek lam lumueng com diubon, cuco neu seuon ateueh jeumala
Ngon ie mata rhot meualon, Nabi neu ugon neucom sigra
‘Abdul Muthaleb cuco neu phon, lom neu seuon lom neuwawa
Neu eu rupa hana lawan, mise intan mata dua
Muthaleb mat nibak badan, that bee beewan gahru jeumpa
Pusat teukoh kalheueh khatan, malam Seulanyan pandang donya
Mata dua ceulak ka hase, jroh han sabe ladat mata
Neucom manyak bee kasturi, that beureuhi hate suka
Neu eu bibi ka meugrak-grak, aneuk budak pujoe Asa
Neu peurab geulinyueng ubak babah, neu deungo drah manyak kata
Meunoe neukheun uleh Nabi, lafai lon bri sajan makna
Allahummagh firly zunubi, lon ek haji jan nyang suka
Ya Tuhanku deungo kamoe, lon kheun jinoe ubak gata
Ngon sibeuna gata sidroe, mukjizat Rasul ban sineuna
Beuta gaseh umat kamoe, page dudoe lam Syuruga
Nibak salah beuneu ampon, umat ulon agam dara
Meunan do’a manyak lam hayon, lakee ampon umat dumna
Muthaleb ngo meunan pujoe, hana bagoe hate suka
Neu peuduek manyak lam lumueng droe, aneuk jaroe teukap sigra
Muthaleb pike teuma dudoe, snyak cut nyoe that bahgiya
Peue alamat bak uroe nyoe, hana meunoe dilee nyangka
Manyak ban na jeuet meututo, do’a pile dum jikata
Lakee do’a dum keu umat, Tuhan peuingat dalam dada
‘Abdul Muthaleb ‘ajeb akai, hantok sagai neu bicara
Muthaleb beudoh pantah-pantah, bak Baitullah neujak sigra
Sare troh bak pinto K’akbah, pujoe Allah Tuhan Asa
Aneuk manyak neu peuthawaf, lingka K’akbah Muthaleb ba
Abdul Muthaleb hate dahsyah, pujoe Allah hana reuda
Ureueng laen sidroe pitan, manyak sajan Muthaleb ba
Muthaleb kheun teuma nyoeban, tango rakan lon calitra
Shally ‘alaikallahu ya ‘Adnan, ya Mustafa ya ‘afwatun rahman
Meunan nekheun lafai sya-e, hingga akhe habeh baca
Tawaf pilheueh do’a hase, Muthaleb woele teuma gisa
Troh Muthaleb woe u teumpat, neuduek leugat bak seuninya
Trohle aneuk teuma leugat, geu meusapat ube nyangna
Yohnyan Muthaleb musyawarat, neu meupakat ngon aneuknda
Neu eu aneuk ka meusaho, manyak neu bubo sigra-sigra
Yohnyan Muthaleb neu meututo, bak aneuk le neu calitra
Wahe aneuk deungo kamoe, kukheun jinoe ubak gata
Le peue lon eu bak uroe nyoe, hantom meunoe dilee nyangka
Mudah-mudahan lahe dudoe, geutanyoe roe hantok bicara
Ku ji mate kumuen teunyoe, gata jinoe nyang peulahra
Gata aneuk ureueng meugah, kumuen tapapah ta usaha
Bek meusampe aneuk tan mbah, ‘Abdullah syeedara gata
Nyankeu aneuk ulon peugah, wasiet ayah bek meutuka
Aneuk deungo khaba ayah, dum geukeubah dalam dada
‘Abdul Mthaleb teutap kisah, ulon peugah laen haba
Kata Hamzah eumpunya rawi, masa Nabi pandang donya
Nanggroe Mekkah bandum meunan, malam Seulanyan saboh masa
Bandum manyak hana bidan, kudrat Tuhan beureukat Saidina
Peuet ploh manyak na simalam, sajan janjongan pandang donya
Keuluwa manyak Nang han saket, sang geuceupet meunan rasa
Ngon mukjizat Nabi Muhammad, badan mangat jeueb2 anggauta
Nibak Nabi nan mukjizat, nan keuramat bak Aulia
‘Abdul Muthaleb ulon sambat, neu peusapat aneuk dumna
Muthaleb peugah teuma leugat, neu riwayat bak aneuknda
Wahe aneuk tango kamoe, cuco kunyoe ta peulara
Beuta satoh he aneuk droe, malam uroe beuta jaga
Ma ji pitan, Du ka mate, beu meusampe gaseh gata
Bek tadhot-dhot bek ta pake, gaseh sabe sampe raya
Jinoe tamita ureueng binoe, simanyak nyoe yue peulara
Tayue meumom cuco lon nyoe, upah jinoe brile gata
Aneuk deungo wasiet ayah, dum geukeubah dalam dada
Neu beudohle pantah-pantah, maseng leupah jak meumita
Hana jioh lom neulangkah, kheundak Allah dirot raya
Meuteumeungle ngon Halimah, ban amanah han meutuka
Peue neu tanyong jeuet neu peugah. ubak ayah laju neuba
Bansare troh Siti Halimah, Muthaleb tangah yue duek sigra
‘Abdul Muthaleb neu amanah, bak Halimah neu calitra
Soenan gata Nyak meutuwah, cuba peugah laju sigra
Ureueng binoe suot pantah, lon Halimah geuhoi nama
Muthaleb ngo meunan peuneugah, hate dahsyah dalam dada
Muthaleb kheun bak Halimah, nyoe amanah lon bak gata
Tatem peumom Nyak meutuwah, taseuleuah tapeulahra
Aneuk yatim ta seuleuah, tanle ayah deungon bunda
Cuco lon nyoe that meutuwah, beugot tapapah tapeulara
Adat tatem that meutuwah, Tuhan balaih neubri Syuruga
Beungoh seupot tapeumanoe, cuco kamoe that bahgiya
Ulon teu eu bak Sinyak nyoe, le peue sinoe leumah tanda
Adat lahe uroe dudoe, beurang kasoe bek peukhaba
Ta seumanoe geunab uroe, mangat asoe rijang raya
Beuta sayang cuco kamoe, Sinyak cut nyoe hanale Ma
Muthaleb wasiet dum sinaroe, awai dudoe neu calitra
Siti Halimah kisah meuwoe, cok u jaroe Manyak banna
Neu tingkuele teuma dudoe, ngon ija droe kasab sutra
Kata he-he keudeh-keunoe, hayon nyanyoe hana reuda
Ija tumpe nyang meusujoe, jeuneh bagoe ija sutra
Ma Halimah neucok Nabi, sit teubietle ngon ie mata
Badan Manyak bee kasturi, dum beureuhi soe eu rupa
Teubiet cahya bak mata Nabi, peungeuh sare ‘alam donya
Yohnyan Halimah hireuen pike, dalam hate kira-kira
Badan saket cit pulehle, bandum sare jeueb anggeeta
Dum peunyaket habeh mate, luka kude gadoh sigra
Yohnyan Halimah ka teupike, neu maritle meunoe khaba
Bahle jinoe mom ulon bri, lon kalon hi pakri rupa
Ie mom katho bandua blah, aneukku Hamzah mom bandua
Sare lon boeh mom lam babah, teubiet limpah ie mom lanja
Nabi pitroe mom neu pinah, Siti Halimah khem teurtawa
Nabi teusinyom pujoe Allah, cahya limpah meucuwaca
Siti Halimah hate dahsyah, kheun sipatah meunoe khaba
Sinyak cut nyoe that meutuwah, gaseh Allah that keuhamba
Unun di Nabi wie di Hamzah, ie mom limpah ka bandua
Masa dilee mom neu siblah, kheundak Allah ka jeuet dua
Siti Halimah hate dahsyah, bandua blah mom neukana
Uroe malam neu seuleuah, Nabiyullah neu peulahra
Meusiat hantom neukeubah, lam neupapah beungoh sinja
Rupa Nabi sangat indah, sang siulah bungong jeumpa
Kulet puteh jampu mirah, badan ceudah sang geu upa
Oek diulee jroh that hilam, ta eu hitam miseue baja
Tuboeh Nabi peurteungahan, kulet badan bungong jeumpa
Meunan tamse bak teuladan, meuribee ban leubeh ganda
Mata dua miseue intan, hana lawan ngon tapeusa
Barangri rumoh na janjongan, panyot sinan hana guna
Muka Nabi sang buleuen trang, soe nyang pandang labui mata
Badan ceudah jroh meutrieng blang, raya u manyang keumang u dada
Takue Nabi ban geutuwang, badan seudang han that raya
Bulee keuneng buleuen siuroe, kilat gigoe dum peurmata
Teusinyom Nabi leumah gigoe, hireuen laloe ladat mata
Neucok langkah jroh meualon, sang bakat tron meulumba-lumba
Neutiek aleh leumah-leumbot, sang angen pot cabeueng keureuma
Cahya Nabi ulon seubut, lon boeh bacut he saudara
Adat malam hanpeue panyot, tae u blet-blot cahya muka
Seb ngon cahya Rasulullah, peungeuh limpah sigai donya
Sifeuet Nabi han ek peugah, akai dahsyah ngon bicara
Teutap siat keu Halimah, ulon pinah laen teuma
Nabi rayek ho siuroe, Tuhan sidroe nyang peulara
Umu nam thon Nabi sampoe, na 40 droe sahbat kana
Sabe2 ban 40 droe, na siuroe pandang donya
‘Abdul Muthaleb kisah meuwoe, tango adoe lon calitra
Neuhoi aneuk dum sinaroe, keunan sampoe bak ayahnda
‘Abdul Muthaleb neukheun meunoe, tango kamoe bandum gata
Kadang mate ulon jinoe, wasiet lon nyoe bek talupa
Wahe aneuk lon hareutoe, beurang kasoe mawot teuka
Wahe aneuk lon peurunoe, kumuen teunyoe tapeulara
Bek tadhot-dhot cuco lon nyoe, wasiet kamoe bandum gata
Hana gundah ulon sidroe, nyawong jiwoe bak Rabbana
Nyang teuingat ulon teunyoe, cuco kamoe soe peulara
Ulon aneuk karab mate, hana treble bijeh mata
Beurang kasoe pisit mate, walau Nabi Rasul Rabbana
Kullu nafsin zaikatul mauti, firman Rabbi nyang peunyata
Nyang meunyawong bandum mate, barang soele got Ambiya
‘Abdul Mthaeb meunan syawe, ie mata ile taloe muka
Ulon aneuk karab mate, Tuhan peucre dalam donya
Cuco lon nyoe keusoe lon bri, cuba kheunkri bandum gata
Hamzah deungo tuto Abi, jaweueb neubri keu ayahnda
Wahe ayah bek that kiroh, kamoe tujoh aneuk gata
Bek tagundah Muhammad saboh, kamoe jroh2 meujaga
Uroe malam ulon satoh, hanjeuet gadoh sikleb mata
Kamoe hiro kumuen lon nyan, di janjongan bek that duka
Ija bajee ngon peukayan, ulontuwan nyang usaha
Bek that susah di janjongan, dum makanan ulon kira
Saidina Hamzah neukheun meunan, Muthaleb yohnyan seuot sigra
Bek bak gata cuco lon nyoe, digata han jan takira
Gata aneuk that phalawan, keumuen hanjan ta usaha
Gata lale sajan rakan, toh pakriban ta peulahra
‘Abdul Muthaleb neukheun meunan, Hamzah yohnyan hanle khaba
‘Oh neu pike nyobit meunan, meutuka han kheun ayahnda
Teuduek tahe tuwan Hamzah, seuot ‘Abbas meunoe haba
Bahle bak lon wahe ayah, bek that susah he Du raja
Bahlon hiro Du meutuwah, gata peugah ulon kira
Ija bajee ngon kupiyah, hana suwah gob bicara
Bak lontuwan dumpeue mudah, bekle susah he ayahnda
Meunan neukheun tuwan ‘Abbas, Muthaleb pantah jaweueb sigra
Bek bak gata nyak meutuwah, gata sosah maniyaga
Gata aneuk ta meukeude, le peue lale kira mira
Gata kaya tan padoli, hana lon bri ta peulara
‘Abdul Muthaleb meunan syawe, ‘Abbas iemle hana khaba
Teuduek ‘Abbas beudoh adoe, seun2 sidroe lakee peulara
Mama Nabi dum sinaroe, teutap iem droe hanle khaba
Abu Thaleb seuot meunoe, sira neumoe meusuwara
Wahe ayah bri bak kamoe, kumuen lon nyoe kupeulara
Tan buet laen ulon teunyoe, sabab kamoe gasien raya
Ulon jaga Muhammad sidroe, malam uroe lon usaha
Abu Thaleb meunan kheun proe, bak ayah droe neu peukhaba
‘Abdul Muthaleb neukheun meunoe, cuco lon nyoe jeuet bak gata
Neumat Muhammad nibak jaroe, Muthaleb kheun proe bak aneuknda
Ku peusan bak gata Abu Thaleb, cucoku wajeb ta peulara
Bekta poh2 bekta let2, adat saket ta usaha
Adat ji meu’en ngon aneukmiet, bek jicutiet bek jitampa
Meunan wasiet ‘Abdul Muthaleb, moe meureb-reb ngon ie mata
Abu Thaleb jaweueb neubri, wahe Abi bek that duka
Han lon ubah ban nyang janji, han meu ungki he ayahda
Abu thaleb sambot Nabi, that beureuhi hate suka
‘Abdul Muthaleh lheueh nyan neumoe, ri geumanoe ro ie mata
Neucok Nabi neucom bak dhoe, hana bagoe hate luka
Aneuk lingka dum sinaroe, ceupet asoe hana reuda
Peusan pilheueh janji kaseb, moe meureb-reb aneuk lingka
Lheueh nibak nyan meutamah saket, ‘Abdul Muthaleb that nadeu’a
Aneuk bandum seukaliyan, sinan sajan agam dara
Malaikat mawot katroh keunan, geucok yohnyan nyawong sigra
Nyawong geuba ubak Tuhan, tinggai badan eh teurhanta
Geuseumanoe boh lam gafan, aneuk sajan lakee do’a
Lheueh geutanom rakyat jiwoe, tinggai sidroe lam kheureunda
Hana panyang ulon peugah, takot salah jeuet keu deesya
Geukhanduri bri seudeukah, ureueng ziyarah le that teuka
‘Abdul Muthaleb dalam kubah, teutap kisah saboh khaba
Yoh masanyan jahiliyah, hanban peurintah buet agama
Laila haillallah, Muthaleb sah asoe syuruga
Nabi Muhammad neu gaseh that, Tuhan Hadharat ampon deesya
;Abdullah ka dilee mate, gohlom Nabi pandang donya
Peuet ploh uroe umu Nabi, wafeuet Siti tinggai donya
Tuwan Aminah pihka mate, gohlom lahe buet agama
Na tujoh thon umu Nabi, mate Nini Muthaleb nama
Abu Thaleb peulara Nabi, ayah ‘Ali nyang Murtadla
Jinoe uroe Satu, 25 Buleuen Puwasa 1434, baro ‘etnoe ( baro trok 20 on naskah asli atawa 20 halaman cit lam huruf Laten) lheueh lon salen Hikayat Abu Jeuhai nibak harah Jawoe keu harah Laten. Hikayat nyoe geupeutaba ngon geuyue salenle Medya Hus watee lon jak ngon Amal u rumoh droeneuh nyan di Cot Buklat, hana treb yoh goh buleuen Puwasa nyoe. Le that ‘rangkeum’ lam usaha lon seumalen hikayat nyoe, nyangka lon mulayi bak 3 Ramadhan 1434 H/12 Juli 2013 M. Aleh wab reumatik jaroe, ‘oh lon keutik rijang saket-singke aneuk jaroe ban dua blah jaroe. Baro meu 4 bareh lon keutik, ditunyum laju singke le aneuk jaroe. Padahai jinoe lon mengetik ngon komputer, aleh sang meunye ngon mesin Tik lagee awai hanjeuet sagaile!?. Lon peugot catatan nyoe, seubab bak: Sabtu, 25 Ramadhan 1434 H ( 3 Agustus 2013 M), yakni hari ini adalah dalam rangka mengenang atau Ultah ke 29 kecelakaan di jalan raya yang saya alami di Yogyakarta. Naas itu terjadi hari Sabtu, 25 Ramadhan 1405 (15 Juni 1985 ) sekitar pukul 13.00 wib di wilayah Kalasan, lk 8 km sebelah timur kota Yogyakarta. Pada hari itu, kami mahasiswa peserta KKN-UGM dijemput pulang ke kampus setelah melaksanakan tugas Kuliah Kerja Nyata selama dua bulan lebih. Saya sendiri, T. Abdullah Sulaiman beserta empat orang teman lainnnya ditugaskan di desa Guli, Kecamatan Nogosari, Kabupaten Boyolali, Jawa Tengah. Selesai acara perpisahan dengan “Pemda Kabupaten di Boyolali” konvoi mahasiswa KKN-UGM bergerak pulang ke Kampus UGM Yogyakarta. Setelah melintasi Candi Prambanan peristiwa naas itu terjadi. Sebuah mobil Colt pengangkut barang tivi tiba-tiba menabrak saya. Akibatnya, saya perlu berobat dua tahun, secara medis di kota dan tabib patah di gunung. Nyaris skripsi tak selesai. Syukur Alhamdulillah, semua hambatan itu teratasi juwa akhirnya. Semoga kedepan rahmat dan karunia Allah Swt semakin berlimpah dicucurkan kepada saya sekeluarga serta bagi kaum Muslimin-Muslimat ban Sigom Donya!. Selamat Menyambut Hari Raya ‘Idul Fitri 1434 H, mohon-maaf lahir dan bathin!!!.
Bale Tambeh, 25 Puwasa 1434
25 Ramadhan 1434 H
3 Agustus 2013 M
( T.A. Sakti )
Neugaseh that hana sakri, wasiet Abi tan meuriba
Dua blah thon umu Nabi, that beureuhi cahya muka
Sifeuet that jroh bangsa leubeh, lidah faseh hana tara
Su mangat that narit mameh, hantom beungeh taeu muka
Ulon seubut sifeuet Muhammad, soe nyang ingat that bahgiya
Geulunyueng dua bak ibrat, bak beureukat neu peujeuet keupala
Bibi teuseubeh lidah zike, sinan hase Tuhan peuna
Bahsa ‘Arab Nur keumari, cahya Nabi buleuen purnama
Hate nurani nyawong rahmani, panghulee Nabi jroh lagoina
Soe tumei mat jaroe Nabi, bee kasturi bee syuruga
Pruet eleumee bulee badan, mangat beewan hanatara
Cahya muka miseue intan, cahya badan sang meutiya
Bulee timoh nibak badan, beeji naban gahru jeumpa
Naleueng Syuruga oek di ulee, mangat that bee nibak ‘atha
Rupa that jroh hana lagee, buleuen reudee cahya muka
Bungong lawang hate ikhlas, badan ceudah sang geuteumpa
Rupa Nabi sangat indah, bibi mirah sang keuseumba
Teumpat lahe Neu di Mekkah, meunan peuneugah dum ulama
Mama Nabi Saidina Hamzah, Tuwan ‘Abdullah nan Ayahnda
Bunda Nabi Tuwan Aminah, Siti Halimah nyang peulara
Hidong manyang peurteungahan, bee janjongan gahru jeumpa
Paleuet jaroe jroh meukulam, oek neu hitam miseue baja
Badan sihat bee pi mangat, Nabi Muhammad panghulee kita
Na peuet ploh droe kana sahbat, neu gaseh that hanatara
Bee kasturi bee Muhammad, narit mangat miseue saka
Uroe malam bee meukeumat, Malaikat dum seureuta
Aneuk yatim ‘oh meuteumei, neu gusuek diulee ngon tangannya
Neugaseh that hana lagee, peue jilakee neu karonya
Soe na grah tapeugah droe, neu keubah jaroe ateueh dada
Grah pi gadoh pruet pi katroe, niekmat sampoe jeueb anggouta
Aneuk jaroe miseue sungoe, paleuet jaroe laot raya
Jaroe murah Nabi geutanyoe, barang kasoe mameh muka
Sampoh jaroe jeuet keu ubat, ie babah jeuet keu peunawa
Dum peunyaket gadoh siat, peue nyang hajat sampoe pinta
Teubiet reuoh nibak badan, hase tuwan dum peukara
Ngon bee nafaih bee keumunyan, jampu sajan bee komkomma
Sifeuet Nabi han ek simpan, mit na jalan lon peunyata
Bak sireutoih lon boh saboh, meubek gadoh kira-kira
Sifeuet Nabi han ek teuoh, bandun jroh-jroh tan upama
Saboh khaba ‘ohnoe outoh, laen lon boeh he saudara
La ila haillallah, sangat indah sifeuet Mustafa
Maulod Nabi nanggroe Makkah, ureueng ziyarah keunan teuka
Imum Syafi’I nyang beuet kisah, Rasulullah geucalitra
Soe khanduri raya faidah, Tuhan balaih page Syuruga
( Catatan: 11 bait setelah Ultah ke 29 tahun di atas, mulai saya salin sekitar jam 11.00 pada hari Senin, 24 Beurapet 1434 alias 24 Zulqaidah 1434 H alias 30 September 2013 M, poh 9.51 mlm, T.A. Sakti ).
Rabiul Awai uroe dua blaih, nanggroe Makkah nyang keureuja
Geutueng beureukat geujak ziyarah, nanggroe Makkah teumpat Bunda
Bak uroe nyoe geubuka Kakbah, Rasulullah pandang donya
Geubeuet kisah Maulod Nabi, salen geubri nibak raja
Niet ta syuko Nabi lahe, galak hate galak suka
Lahe baten na khanduri, hate suci bekna riba
Soe kanduri ikhlas hate, uroe page lam Syuruga
Lam buleuen nyan takhanduri, Imum Sayuthi nyang calitra
Kanduri Maulod soe na hajat, pileh teumpat nyang utama
Bid’ah hasanah bukon siat, Syiah mufakat Ibnu Hajar
Lahe baten seukalian, dum nibak nyan niekmat teuka
Adat han hase nyan disinan, lam buleuen nyan takeureuja
Kata ulama siteungoh kheun, barang ri buleuen pi neu ridha
Peue nyang mudah nyan ta makeuen, sithon siseuen ta keureuja
Hasyiqah Tuhfah( ) Ibnu Hasyim, kalon Polem bek syok sangka
Sithon siblet ta peulazem, awai musem ta keureuja
Soe kanduri ji peukayem, nyan hai Dalem meubahgiya
Hafith Nashiruddin, beuta yakin bek syok sangka
Meunan geukheun dalam Kitab, Abu Lahab kureueng syeksa
‘Oh troih gantoe uroe Seunanyan, beurang kajan na seureuta
Sabab neu syuko lahe Muhammad, sidroe namiet neu peumeurdeka
Buleuen duablah uroe Seunanyan, sabe meunan neupeu meurdeka
Sabab suka keu janjongan, ‘azeueb neuhan that geusyeksa
Lam Nuraka beurang kajan, ‘azeueb taulan na cit reuda
Nyan dum balaih ureueng kafe, mukmin pakri Babul aula
Kata rawi poriwayat, tango sahbat lon calitra
Di nanggrpe Meuse ureueng sidroe, ureueng lakoe that taqwa
Rabiul awai dua blah uroe, ‘oh troih gantoe geukeureuja
Kanduri maulod gobnyan sidroe, Nabi geupujoe seulaweuet geuba
Toe rumoh nyan ureueng kafe, biek Yahudi umat Musa
Bak siuroe Tuhan neubri, jeum teukeudi bak Rabbana
Jikalon ureueng kanduri, pujoe Nabi geubeuet do’a
Meuwoe kisah keu Yahudi, ngo lon rawi he syeedara
Tanyong inong ubak lakoe, meunoe bagoe ji pareksa
Wahe judo tango kamoe, ulon teunyoe tanyong khaba
Ureueng Islam rab geutanyoe, lone u bunoe sang geukeurija
Ji kanduri bunoe uroe, peue jipujoe nyang that raya
‘Oh trok bak thon lam buleun nyoe, sabe meunoe ji keurija
Dalam lumpoe meunan leumah, sang ji seumah Nabi kita
Inong Yahudi that meutuwah, pujoe Allah lam rahsiya
Awai kafe Islam dudoe, dalam lumpoe Syahadat jiba
Teugoh janji ureueng binoe, dalam lumpoe ngon Allah Ta’ala
Lheueh neu wasiet dum sinaroe, Nabi neuwoe jih pih jaga
Ban teukeujot bak meulumpoe, mata uroe ka teurpanca
Ji beudohle ban dua droe, deungon lakoe sigra jaga
Jitron u yub teuma dudoe, mata uroe pika jula
Rupa Nabi ji eu lam lumpoe, hate teugoe-goe syuko jiba
Teuduek inong kisah lakoe, tango adoe lon calitra
Sigra dua ji meulumpoe, Tuhan sidroe bri rahsiya
Hingga beungohle ngon uroe, buka putoe sigra-sigra
Bri seudeukah di Polakoe, hana bagoe hate suka
Dum makanan ka jijak bloe, ureueng nanggroe ji seuranta
Tanyong inong ubak lakoe, meunoe bagoe ji pareksa
Peue kanduri bak uroe nyoe, hantom meunoe dilee nyangka
Teungku peugah ubak kamoe, kanduri nyoe keupeue guna
Peue makeusud peugah jinoe, ubak kamoe neu calitra
Inong tanyong awai dudoe, seuot lakoe meunoe khaba
Wahe judo nyang sambinoe, buklam kamoe na rahsiya
Nabi Muhammad ulon lumpoe, Tuhan sidroe nyang peunyata
Nanggroe Makkah neujak keunoe, bak geutanyoe neu peuteuka
Rupa jroh that hana bagoe, that samlakoe hanatara
Ku Iseulam ulon sidroe, dalam lumpoe meunan rasa
Lon meusyahadat dalam lumpoe, lon mat jaroe Nabi kita
Lheueh Islam ulon sidroe, Nabi neuwoe lon pi jaga
Nyan meukeusud kanduri nyoe, sabab kamoe masok agama
Rabiul awai dua blaih uroe, troih bak gantoe jinoe kutika
Kanduri Maulod Nabi kheun proe, bak lon sidroe neu calitra
Soehan kanduri beurang kasoe, uroe dudoe jih geusyeksa
Meunan Nabi kheun bak kamoe, ulon teunyoe ku peucaya
Iman teugoh ulon teunyoe, kalheueh bunoe masok agama
Ban jidengo kheun Polakoe, teukab jaroe di Podara
Teuma seuot ureueng binoe, ulon teunyoe hireuen raya
Dilon buklam ku meulumpo, mureh uroe teubiet faja
Nabi Muhammad neujak keunoe, deungon kamoe peugah haba
Ruoa iloek that samlakoe, jroh that bagoe hanatara
Ka meutuwah ulon sidroe, roh lam jaroe Meukuta donya
Ku meusyahdat dalam lumpoe, hate teugoe-goe keu agama
Ku Iseulam ulon teunyoe, ‘ohlheueh kamoe teuma gata
Inong Yahaudi meunan hareutoe, ubak lakoe ji calitra
Masok Islam bandua droe, dalam lumpoe lam rahsiya
Mangat hate hana bagoe, bandua droe masok agama
Lheueh Iseulam inong Yahudi, ji kanduri lakee do;a
Mangat hate hana sakri, bandua si sama-sama
Nyankeu indah ta khanduri. Teuka Nabi bak rumoh gata
Soe kanduri ikhlas hate, uroe page lam Syuruga
Leumah lumpoe inong Yahudi, Tuhan neubri masok agama
Tueng ‘ibarat he ya akhi, beurang kari agam dara
Habeh ‘ohnoe haba Yahudi, ngo lon rawi laen punca
Lailaha iliallah, pujoe Allah bek talupa
Muhammadur Rasulullah, kheun dibabah bek na reuda
Pasai nyang phon ‘ohnoe sudah, ulon peugah pasai dua
Nabi geutanyoe neu meubantah, neu meureupah deungon apa
Ngon Abu Juhai neu meureupah, meunan kisah dum ulama
Yohmasa nyan jahiliyah, Nabiyullah gohlom raya
Raja Husyam ulon peugah, nanggroe Mekkah sinan raja
Abu Jeuhai nyankeu ayah, raja meugah hanatara
Rakyat rame nanggroe luah, kaya limpah le areuta
Raja Habsyah*) teutap kisah, Nabiyullah lom meugisa
Lailaha illallah, sidroe Allah nyang kuasa
Dua blah thon umu Nabi, goh soe turi nyoe Ambia
Muhammad yatim nan geurasi, gohlom Nabi peudong agama
Aneuk miet dum jeuet keurakan, nyang na sajan saboh masa
Na peuet ploh droe bak bilangan, lam nanggroe nyan ban seulingka
Umu santeuet muda saban, jroh lakuan saban rupa
Sabe-sabe ngon janjongan, ban 40 nyan Muhammad nama
Neu gaseh that nyan keurakan, sa pakaian saban rupa
Kupiyah iloek? Ngui janjongan, bandum meunan sama-sama
Ija meukasab keu syuruban, hana lawan ngon tapeusa
Buleuen purnama nintang sajan, keu piasan langet donya
Rakan 40 saban-saban, ban lakuan sang saboh Ma
‘Oh jeuet Mukim keu jamaah, ngon Muhammad na 41
‘Oh watee beungoh ka meusapat, seupot meuhat woe u tangga
Jak meusaho duek meusapat, ho Muhammad keunan teuka
Tuto narit bri nasihat, neu yue taat keu Rabbana
Hana tom cre pi meungsiat, peuet ploh sahbat sang saboh Ma
Jak meuron-ron ngon Muhammad, hate mangat sahbat dumna
Muhammad jak Jabal Kubes, sabe keudeh ubak Apa
Rakan 40 that neu gaseh, bandum habeh sajan neuba
Nabi peurunoe ngon kalimah, neu amanah buet agama
Lailaha illallah, sidroe Allah nyang kuasa
Muhammad Rasulullah, kheun dibabah bek talupa
Bitpi hana lom tron wahi, tuto Nabi dum sibeuna
Rakan 40 Tuhan neubri, hantom seu-i sabe teuga
Sabe-sabe deungon Nabi, that juhari taeu rupa
Uroe geujak malam geuwoe, maseng bak droe rumoh tangga
Kheundak Tuhan bak siuroe, rakan 40 droe ji meukhaba
He Muhammad deungo jinoe, dumna kamoe gaseh keu gata
Sajan gata malam uroe, kamoe 40 droe jarak hana
Kamoe pakat bak siseun nyoe, gata jinoe meuboeh raja
Sabab gata jroh peurangoe, bandum kamoe hate suka
Meunan geukheun dum sinaroe, ban 40 droe saban hba
Dua blah thon umu sampoe, kaseb ragoe dum bicara
Ban 40 droe saban peugah, Nabiyullah geuboh raja
Nabi deungo meunan seumbah, kabui pantah neutem ridha
‘Oh lheueh bai’at geumeu sumpah, nabiyullah geuboh raja
Nabi keuraja taulan keu rakyat, sapeue pakat ban 41
‘Oh sare lheueh geutueng bi’at, Nabi Muhammad boeh keuraja
Rakan 40 hate mangat, ka seulamat nibak bahya
Ateueh gunong Jabal Kubes, bi’at sideh sabe muda
Nabi Muhammad that geumaseh, kawom wareh that muliya
Ureueng laen hansoe tuban, sidroe Tuhan thee sibeuna
Sidroe raja 40 rakan, muda saban sang saboh Ma
Sabe-sabe ngon janjongan, ban 40 nyan saboh nama
Sidroe Nabi 40 rakan, sa pakaian saban rupa
Kisah Nabi teutap ‘ohnan, nyoe kurangan laen haba
Bukon sayang bungong karah, rupa ceudah hanatara
Ajayib subhanallah, ngo lon kisah sidroe raja
Jeueb2 nanggroe meusyuhu meugah, Kaya limpah hanatara
Neu kheurajeun nanggroe Mekkah, that barullah ngon areuta
Rakyat rame nanggroe luah, troh u Jeudah droeneu raja
Yoh masa nyan jahiliyah, bandum seumbah patong beurahla
Raja Husyam nan Sulotan, meunan rakan gob peukhaba
Masa kheurajeuen raja Husyam, agama Islam gohlom nyata
Seumah patong uroe malam, nyan dikhadam jeueb2 raja
Nam blah raja dalam reugam, raja Husyam nyan nyang raya
Aneuk raja pina sidroe, ureueng lakoe Tuhan karonya
Rupa hibat hana bagoe, dalam nanggroe meunan hana
Ngon beurani kuat hansoe, that peungaroe ilok rupa
Kulet puteh that samlakoe, hana bagoe hibat rupa
Peukayan hu nibak asoe, intan pudoe ngon meutiya
Ek jime brat siribee katoe, dum siploh droe phalawan teuga
Hansoe lawan jeueb2 nanggroe, that seureuloe aneuk raja
Na peuet reutoih rakan sajan, nyang pilihan kaya-kaya
Umu santeuet rupa saban, sa pakaiyan saban muda
Kulah kama tampok intan, syuruban meusuri wangga
Ban 400 sa pakaiyan, saban-saban deungon raja
Soe nyang kalon that sukaan, keu rakan ji gaseh raya
Permanyenan ngon piasan, han sapeue tan aneuk raja
Peukaiyan hu nibak badan, meueh ngon intan dum peurmata
Ban 400 saban-saban, sa pakaiyan brile raja
Jijak meu’en dalam nanggroe, 400 droe rakan jiba
Beungoh jijak seupot jiwoe, geunap uroe meudi wangga
Saboh Bale lam meuligoe, teumpat duek droe aneuk raja
Limong blah thon umu sampoe, geunap uroe meu’en guda
Nama geuhoi Abu Juhai, sangat bubai bak agama
Mantong muda teungoh dai-dai, gohna akai ngon bicara
Teutap siat Abu Juhai, ubak asai lon peugisa
Ulon seubut Nabi Muhammad, beuta ingat he syaudara
Rakan 40 kalheueh bi’at, neu amanat keu agama
Nabi raja rakan rakyat, nyang mupakat bak bicara
Bak siuroe neu beurangkat, deungon rakyat 40 neuba
Nabi neujak padang Ibthah, padang luah hanatara
Keunan meuneu’en ureueng Mekkah, bak Ibthah padang raya
Antara Mina deungon Makkah, teumpat Ibthah neu calitra
Raja-raja uleebalang, dum sibarang keunan teuka
Teumpat meu’en nyang geulanggang, sabab padang luah raya
Piasan le dum sibarang, tambo geundrang keunan geuba
‘Ohtee beungoh geumeusapat, seupot meuhat dum geugisa
Makna Ibthah nama teumpat, nyang luah that pahok( ) raya
Ureue Haji dum geutupat, jinoe meuhat geuboh nama
Makkah jarak ngon Mina toe, rotdeh rotnoe gunong dua
Keunan meusapat ureueng nanggroe, dum sinaroe gasien kaya
Beungoh geujak seupot geuwoe, bak teumpat droe maseng jeumba
Nabi geujak bak siuroe, ngon 40 droe sajan neuba
Ban sare troih keunan Nabi, meureumpokle aneuk raja
Abu Jeuhai kalon Nabi, teuka beunci dalam dada
Dijih jiduek ateueh kurusi, wet-wet gaki aneuk raja
Keudeh mata ateueh Nabi, jikalon ci pakri rupa
Ji eu hana hormat neubri, beungeh sang ri rimueng Beungga
Abu Juhai ateueh kurusi, di Nabi hana neu sapa
Ji eu hana neu padoli, teuka beunci aneuk raja
Ka jitroh dam dalam hate, hana lahe nyan u luwa
Nabi laloe neumeu dike, hate hadle keu Rabbana
Geunap uroe meunan sabe, saket hate aneuk raja
Neujak neuwoe rotnan sabe, neumeu zike raya-raya
Abu Juhai saket hate, leumah pike dalam dada
Ubak rakan ji peugahle, meunoe syawe aneuk raja
Wahe sahbat ngo lon lahe, pakri pike nibak gata
Muhammad yatim jinoe pakri, tan padoli kamoe raja
Ulon sidroe tan jituri, hana jibri hormat mulia
Keujih sidroe that ku banci, jinoe pakri nibak gata
Jijqk jiwoe rotnoe sabe, ji meudike raya raya
‘Ohtee beungoh jijak u gle, rotnoe sabe ‘oh jigisa
‘Ohtee jijak jihoi sare, ji meuzike rot leuen raja
Tan ji ingat Ma ji tanle, dijih sabe seu-u raya
‘Ohtee jijak singoh u gle, jih tapake uleh gata
Rot leuen kamoe bek dijakle, ji meudike kiroh raya
Meuhan jipateh tapoh mate, bandum sare ban 41
Abu jeuhai meunan syawe, ji seuotle rakan dumna
Ampon daulat po dikamoe, narit jaknyoe sabet beuna
Muhammad han taklok keunoe, pike kamoe laen kira
Dijih laen meupeurangoe, agama nyoe han jiridla
Meunan pike nibak kamoe, hantom keunoe na jiteuka
Han ji taklok bak geutanyoe, laen peurangoe yatim tan Ma
Beungoh jijak seupot jiwoe, na 40 droe rakan geuna
‘Ohtroih baklon leuen meuligoe, pok-prok jaroe ji peusuara
Ji peukiroh jijak jiwoe, hanthee kudroe yatim tan Ma
Bale tapoh singoh uroe, taboeh taloe dum sineuna
Meuta lurong tuwanku droe, ache dudoe jeuet jih raja
Nyang got tapoh laju jinoe, pike kamoe meunan gura
Muhammad laen peurangoe, ban laku nyoe lone u rupa
Meunan khaba dum sinaroe, ji hareutoe ubak raja
Abu Juhai teutap iem droe, duek teupipoe ateueh keuta
Hingga seupotle ngon uroe, pakat sampoe putoih khaba
Abu Jeuhai lon hareutoe, u meuligoe jiek sigra
Deungon rakan dum sinaroe, sajan ngon droe aneuk raja
Abu Juhai teutap ‘ohnoe, Nabi geutanyoe lon calitra
Hingga beungohle ngon uroe, rakan 40 droe keunan teuka
Cabeueng kheureuma sikrak sidroe, mat dijaroe bandum rata
Rot leuen raja neujak neuwoe, geunap uroe hana reuda
Nabi neujak ngon rakan droe, hingga sampoe padang raya
Teutap Nabi siat ‘ohnoe, lon kisah nyoe aneuk raja
Abu Jahai lon hareutoe, beungoh uroe beudoh sigra
Ngui peukayan dum u asoe, intan pudoe ngon mutiya
Deungon rakan 400 droe, di jaroe alat dum rata
Ji meujak poh Nabi Muhammad, meunan ingat aneuk raja
Padang Ibtah dijak leugat, ubak teumpat luwah raya
Na 400 jiba rakyat, saban kuat aneuk raja
Mat dijaroe bandum alat, ladom tungkat ladom cokma
Ban 400 saban kuat, rupa hibat hanatara
Ban sare troih ubak teumpat, surak leugat aneuk raja
Bandum seu-u taeu rakyat, ji lumpat ji lila lila
Lon peuriwang Nabi Muhammad, neupeu ingat bak ngon neuba
Tango kamoe wahe sahbat, dong beusapat bandum gata
Bekta takot raja bangsat, Tuhan Hadlarat soe peulara
Beudoih lawan laju leugat, poh ngon tungkat cabeueng khurma
Ta peujok droe bak Hadlarat, sidroe kudrat nyang kuwasa
Teulheueh wasiet ngon amanat, Nabi Muhammad beudoh ngaza
Rakan 40 beudoh leugat, jak meusapat santeut banja
Abu Jeuhai ‘alaihi laknat, prang Muhammad Keumala Donya
Padang Ibtah nyang luah that, nyankeu teumpat prang Maulana
Ji deumpekle bandum rakyat, geu ek leugat laju teuma
Bandua ho ka meusapat, poh ngon tungkat cabeueng kurma
Abu Jeuhai beungeh jithat, ji lumpat na limong deupa
Jisuet peudeueng teuma leugat, jicang sahbat Nabi kita
‘Oh jitak ka meulipat, peudeueng meuhat patah dua
Deungon tulong Tuhan Hadlarat, bandum sahbat han binasa
Bandum seu-u beurani that, ngon kuat meuteumeung teuga
Yohnyan beungeh bandum sahbat, geupoh leugat rakan raja
Ladom mate keunong tungkat, ladom rakyat reuloh jungka
Bandua ho geumeu tak tak, deumpek surak hana reuda
Ladom asoe jihka pipak, teuntang utak darah teupanca
Sahbat Nabi hana rusak, Ilahon haq nyang peulara
Bandum seu-u hate galak, laju geutak lam kawan raja
Abu Juhai hate palak, rakan rusak bandum rata
Ladom luka bak tangkurak, ladom utak beukah dua
Patah teuot han jeuet jijak, ladom pipak asoe luka
Ban 400 rata rusak, hate palak aneuk raja
Deungon tulong sidroe Tuhan, han jipaban tukri daya
Kateumakot bandum rakan, yo ngon badan miseue geumpa
Abu Jeuhai susah hanban, han ek lawan ‘oh jikira
Ji surotle bandum rakan, beungeh hanban aneuk raja
Han ekle theun saket badan, bandum rakan ka jiguda
Ban 400 jiplueng yohnyan, sidroe pihan na jigisa
Sahbat Nabi kalon meunan, geulet yohnyan lagee raya
Geusurakle seukalian, geulet rakan aneuk raja
Sahbat Nabi that sukaan, pujoe Tuhan hana reuda
Abu Juhai lon peugah ban, sajan akan aneuk raja
Dalam kuta jiplueng yohnyan, ngon janjongan tinggai diluwa
Abu Jeuhai teutap ‘ohnan, lon karangan Nabi kita
Bandum sahbat hate mangat, ka seulamat nibak mara
‘Oh leupah woe raja laknat, Nabi Muhammad teuma gisa
Deungon rakan bandum sahbat, troih u teumpat dilee nyangka
Nabi piyoh teuma leugat, bandum rakyat hek lagoina
Ban 41 duek meusapat, sidroe sahbat buka haba
Kamoe lakee ya Muhammad, makanan mangat nibak gata
Neubri piyoh kamoe siat, sabab hek that deuek meuraya
Ban Nabi ngo khaba sahbat, beudoh leugat sigra sigra
Nabi jakle bak ‘Atikah, seureuta limpah ngon ie mata
Meunoe sabda Nabi Allah, peue na mudah wahe Mama
Rakan ulon bandum payah, deuek deungon grah silagoina
Neubri makanan peue na mudah, neu seuleuah wahe Mama
Meunan neukheu Nabiyullah, tuwan ‘Atikah moe meu’a’a
‘Atikah com Nabiyullah, sare limpah ngon ie mata
Ulee Nabi bak dada ‘Atikah, ingat keu Ayah deungon Bunda
Droe neu mate aneuk neukeubah, tan bube drah na areuta
Meunoe neu kheunle ‘Atikah, ile limpah ngon ie mata
Allah Allah hu ya Allah, ban peurintah Po lon gata
Nyang pat laen tan lon peugah, gata nyang sah amat kaya
Keumuen lon deuek hanpeue lonbri, he ya Rabbi putoih asa
‘Atikah com ulee Nabi, hana sakri neumoe rugha
Sira neumoe neu meurawe, ‘Atikah kheunle meunoe khaba
Wahe aneuk jantong hate, bungong pade kumuen raja
Makanan tan peuekeu lon bri, jinoe pakri bijeh mata
Sabab ulon gasien faki, siblah ruti pajoh duwa
Makanan tan sapeue hanle, he boh hate deuek karasa
Tuan ‘Atikah meunan syawe, Nabi moele ro ie mata
Ingat sahbat weueh that hate, neumoe sabe hana reuda
Hari Sabtu-Ahad, 21-22 Zulhijjah 1434 H/26-27 Oktober 2013 M ulon puphon kuliah di Pasca Sarjana UIN Ar-Raniry Banda Aceh nyang dipeutatehle Muhajir. Selain antar-jemput, pada jam 10 dan 16 dia menjenguk saya buat ‘urusan DM’. Bale Tambeh, 28 Oktober 2013 jam 22.44. Semoga usaha kuliah S 2 saya ini mendapat rahmat dan ridha Allah Swt. Aminn!, T.A. Sakti.
Ngon ie mata laju ile, Rabbon Kade nyang kuwasa
Leuen ‘Atikah khuruma mate, on ji tanle trebka lama
Neucok ie mata neu sampohle, gusuek sare ban seulingka
Deungon Kudrat Rabbol Kade, khuruma mate udep sigra
Ji teubiet on dum sagaibe, teudong sare ban seulingka
Teubiet bungong ka meurungkhe, ji meubohle bandum rata
Masak laju bandum sare, jeueb2 tangke mirah rata
Deungon Kudrat Rabbol Kade, khurma mate meuboh sigra
Mukjizak Nabi neu peulahe, sahbat sare deuek lagoina
Yohnyan Nabi mangat hate, sit neu potle boh khuruma
Rasa mameh hana sabe, sang2 mise kaye Syuruga
Lheueh neupot boh uleh Nabi, bak pi mate miseue nyangka
‘Atikah eu meunan alamat, teumakot that hanatara
Reubah pangsan gadoh ingat, Nabi Muhammad pruih dimuka
Puleh laju deungon siat, ‘Atikah leugat beudoh sigra
‘Atikah com Nabi Muhammad, neu peuingat meunoe haba
Wahe kumuen lon peuingat, nyoe amanat lon bak gata
Bek tapeugah nyoe alamat, lon peuingat nyang sibeuna
Gata kumuen na muekjizat, Tuhan hadlarat nyang karonya
Lheueh ‘Atikah neu peuingat, Nabi Muhammad teubiet u luwa
Ban sare troh ubak sahbat, neujok leugat boh kheuruma
Gapajohle bandum rakyat, mangat pithat cati rasa
Grah deungon deuek gadoh siat, ngon mukjizat Nabi kita
‘Oh lheueh makeun bandum sahbat, meutamah kuwat deungon teuga
Soena pajoh kheuruma mukjizat, page teumpat lam Syuruga
Nyan nur iman teugoh ingat, Nabi Muhammad ji peucaya
Iman teugoh badan kuwat, bandum sahbat hate suka
Hingga seupot uroe leugat, woe u eumpat maseng jeumba
Ban leupah woe bandum sahbat, Nabi Muhammad woe bak Mama
Nabi neueh teuma siat, malam leugat laju jula
Hingga beungoh uroe leugat, bandum sahbat bandum teuka
Ureueng peuet ploh ka meusapat, sapeue pakat ngon bicara
‘Ohlheuh makeuen bandum sahbat, geujak leugat padang raya
Nyang jak dikeue Nabi Muhammad, neu peuingat sahbat dumna
Padang Ibthah troih beurangkat, bandum sahbat meuseuninya
Maseng-maseng duek bak teumpat, meunan adat dilee nyangka
Cabeueng khurma geumeutungkat, ngon Muhammad bandum rata
Nabi neuduek saboh teumpat, sajan sahbat nyang sigona
Teutap Nabi dilee siat, lon riwayat aneuk raja
Baroe talo beungeh jithat, uroe nyoe meuhat jipoh bila
Meunan pike raja bangsat, ek troih hajat bak jikira
Ji keumeung poh Nabi Muhammad, meunan ingat po ceulaka
Peuet reutoih droe dijih sahbat, saban kuwat aneuk raja
Dua ribee jiba rakyat, ji peusapat dum nyang teuga
Maseng-maseng geuba alat, kadom tungkat na ube pha
Sare cikop bandum rakyat, beudoh leugat aneuk raja
Blang Ibthah ji beurangkat, ubak teumpat padang raya
Sare leumah Nabi Muhammad, ji peuingat bak ngon jiba
Beudoh kaju jinoe leugat, prang takarat bandum gata
Muhammad Yatim deungon sahbat, drop taikat ban 41
Baroe talo malee kuthat, uroe nyoe meuhat tatueng bila
Ji keumeung poh Nabi Muhammad, meunan ingat aneuk raja
‘Ohsare kheueh ji meupakat, beudoih leugat prang ji ngaza
Ji surakle bandum rakyat, galak jithat aneuk raja
Ateueh Nabi jiek leugat, jikarat meulumba-lumba
Teuma neukheun Nabi Muhammad, neu peuingat sahbat dumna
Beudoih laju wahe sahbat, Malaikat sajan gata
Bek tatakot raja bangsat, Tuhan Hadlarat nyang peulahra
Teulheuh Nabi neu amanat, bandum umat beudoih ngaza
Bandua ho geuek leugat, ‘oh meusapat geumeuwawa
Geumeupoh-poh deungon tungkat, prang raya that hanatara
Sahbat Nabi hana saket, Malaikat nyang theun sangga
Nibak baroe that nyoe kuwat, bandum sahbat gasang raya
Rakan raja geupoh leugat, ngon tungkat cabeueng keuruma
Deungon tulong Tuhan Hadlarat, neubri kuwat deungon teuga
Phon beungoh kon troih cot uroe, hingga sampoe watee ‘Asa
Hana talo keudeh-keunoe, prang uroe nyoe that bak nyangka
Sahbat Nabi lon hareutoe, ban 40 droe that guranta
Rakan raja dum sinaroe, luka asoe patah ngon pha
Ji meupoh-poh sabe keudroe, aduen adoe ji meuwawa
Jipoh keudeh karoh keunoe, meuseugamoe dalam tantra
Jabot peudeueng nibak jaroe, roh ateueh droe jih meugisa
Jitak sahbat roh keunong droe, peudeueng meuwoe rhot bak muka
Lethat rusak dum sinaroe, ngon peudeueng droe rakan raja
Susah jithat hana bagoe, luka asoe reuloh jungka
Sahbat Nabi han meupaloe, Tuhan sidroe nyang peulahra
Geuliyueng tuloe mata seupot, meubalot sabe saudara
Rakan raja nyum teumakot, yo ngon atot miseue geumpa
Ji eu rakyat ka meusurot, that meupoet-poet aneuk raja
Abu Jeuhai that teumakot, muka jikrot malee raya
Prang ka talo rakyat surot, uroe seupot awai ‘Asa
Sahbat Nabi ulon seubut, hana kuyut be seuma
Geu eu musoh ka meusurot, let dilikot lagee raya
Habeh jiplueng dum sinaroe, laju jiwoe dalam kuta
Abu Juhai yohnyan jimoe, sang geumanoe ngon ie mata
Malee jithat hana bagoe, ureueng nanggroe le binasa
Troih lam kuta dum sinaroe, ji piyoh droe rakyat dumna
Abu Jeuhai lon hareutoe, u Meuligoe jiek sigra
Rakyat laen habeh jiwoe, peuet reutoh droe sajan raja
Abu Jeuhai teutap ‘ohnoe, Nabi geutanyoe lon peugisa
Talo musoh dum sinaroe, Tuhan sidroe nyang peulahra
Hingga seupot ‘Asa uroe, Nabi neuwoe teuma gisa
Sahbat 40 bandum sajan, that sukaan hanatara
Deungon tulong sidroe Tuhan, meusidroe tan na binasa
Troh u teumpat po janjongan, neuek yohnyan ubak Mama
Sahbat 40 lon riwayat, woe u teumpat maseng gisa
Hingga malam uroe leugat, teutap siat saboh haba
Galak tabeuet jak u Langkat, galak bangsat jak sikula
Amma ba’du wahe adek, Meunasah Parek bineh jurong raya
Abu Jeuhai lon riwayat, tango sahbat lon calitra
Bak malam nyan meuduek pakat, malee jithat talo ngaza
Wazi meuntroe duek meusapat, musyawarat aneuk raja
Abu Jeuhai yohnyan jimoe, ri geumanoe ngon ie mata
Malee jithat hana bagoe, ureueng nanggroe talo ngaza
Geumeusapat lam Meuligoe, wazi meuntroe ban seulingka
Balek keunoe balek keudeh, mata puteh miseue saga
Bah lon peugah meusilapeh, tango wareh lon calitra
Teuma teuka sidroe Raeh, ureueng meuceh sukee raja
Jeuet ji balek meunoe meudeh, akai areh le bicara
Shahir Kharab nan ka meuceh, ureueng peuneuleh biek meubangsa
Gobnyan sidroe peugah akai, ji tanyong hai ubak raja
Pakon tamoe Abu Jeuhai, soe peukanjai pomeukuta
Peugah bak lon pakri pasai, akhe awai tacalitra
Sabab gata mantong dai-dai, lon boeh akai ngon bicara
Teuma seuot Abu Juhai, phon bak asai ji calitra
Lon he Raeh kaseb kanjai, gadoh akai ngon bicara
Sidroe yatim nan Muhammad, that khianat hana ngon sa
Habeh jipoh bandum rakyat, ngon tungkat cabeueng khuruma
Rakan dijih hana cacat, utoeh silat keunong hana
Handeuh taeu ‘oh jilumpat, miseue kilat tajam raya
Ban peuet ribee dilon cacat, lon peuubat habeh luka
Nyankeu Raeh sosah lon that, pakri pakat toh bicara
Pakri akai nyang naseb hat, peugah leugat uleh gata
Abu Jeuhai meunan kheun proe, Raeh sidroe laen haba
He tuwanku pakri tajeuet moe, bit raja nyoe malee hana
Sang aneuk miet meupeurangoe, pakon meunoe wahe raja
Sangkon gata ureueng lakoe, bak lon sidroe meunan kira
‘Ayeb keuji hana bagoe, jeueb jeueb nanggroe gob ceureuca
Muhammad yatim dijih sidroe, digata roe leubeh laksa
Tajeuet peugah han ek tapoh, yatim saboh aneuk tan Ma
Keupeue badan ugoh-ugoh, bandum teuboih hana guna
Nacit baklon akai saboh, deungo beujroh wahe raja
Bekle taeh beudoh dilee, ta deungo kee sikrak haba
Lon bri akai nyang meuteuntee, rot tatipee yatim tan Ma
Tamita ie deungon bate, taseubee bak jalan raya
Ie nyan taple ateueh rot ueh, ‘oh jijak pueh gla lagoina
Jalan rapat dum tayue kueh, jeueb2 rot ueh ie beurata
Mita bate nyang raya that, nyang ek na brat limong gunca
Ateueh rot ueh geuboh leugat, bak teumpat Muhammad gisa
Tayue jak eu bandum rakyat, ube sahbat kawom gata
Meungka taeu Muhammad woe, ta peutoe geutanyoe dumna
Ta beuot phon bate keudroe, ngon jaroe ta peuba-peuba
Bak Muhammad yue beududoe, pakri bagoe taeu rupa
Meunyo han ek jabot bate, puleh malee gata raja
Meukon meunan ta peulagee, han ek tipee ngon tadaya
Meunyo han ek jabot bate, jihka malee deungon gata
Teuntee rotnoe han jiwoele, malee sabe jih ngon gata
Meuhat jiwoe keudeh rot gle, bak lon pike meunan kira
Adat Teungku lon tapateh, malee puleh pomeukuta
Ka jipeugah meunoe meudeh, meuceh2 ji peukhaba
Ban jideungo tuto Raeh, hate puleh aneuk raja
Abu Jeuhai lon kheun meuceh, jihoi wareh dum seedara
Ka meusapat bandum habeh, tuto Raeh ji peukhaba
Jiboh padan meunoe meudeh, pakat habeh aneuk raja
Jibeudohle kawom Qureh, batee puteh jijak mita
Jak angkot ie saboh kawan, ro bak jalan yuele raja
Deungon tanoh ka jiligan, jiple saban rot ueh kagla
Mita bate saboh kawan, bandum rakan yakin raya
Ka ji teumeung sineuk bate, hana lagee ceudah rupa
Ladom sungket deungon kayee, ladom pangkee ladom hila
Jiboeh taloe kawat puta lhee, ube teubee taeu raya
Jihue laju aneuk bate, dua ribee ureueng hila
Bate pitroh ka ji puwoe, lon hareutoe aneuk raja
Abu Jeuhai peukeumah droe, cok ngon jaroe bate raya
Ji beuotle teuma dudoe, troih intang dhoe aneuk raja
Keudeh keunoe ka jilambong, batee ban krong duwa gunca
Duwa ribee rakyat usong, raja lambong sang boh panta
Mangat hate ureueng gampong, bate ban krong ek jibaba
Abu Jeuhai lon riwayat, tango sahbat lon calitra
Raya panyang rupa hibat, badan kuwat hanatara
Ngon beurani teuga pithat, ek jime brat 40 gunca
Jroh peuet sagoe badan rapat, umu meuhat 16 thonka
Sajan raja ureueng lehat, duek meusapat bak rot raya
Jipreh Nabi ‘ohtee neuwoe, alat dijaroe bandum rata
Hingga seupot ‘Asha uroe, Nabi neuwoe teuma gisa
Deungon sahbat na 40 droe, mat dijaroe cabeueng khurma
Raja kalon Nabi katoe, jihoile droe aneuk raja
He Muhammad tajak keunoe, ulon teunyoe napeue haba
Bahta meuci deungon kamoe, peurab keunoe laju gata
Teuga gata meuri sinoe, teuga kamoe nyoepat tanda
Tacuba grak bate kunyoe, peurab keunoe bekle haba
Abu Juhai peukeumah droe, cok ngon jaroe bate raya
Lambong keudeh-lmbong keunoe, ateueh bumoe meugisa-gisa
Yohnyan Nabi tahe keudroe, neukalon proe buettan raja
Teuka waham Nabi geutanyoe, jihoi kamoe nyan kareuna
Adat lon woe laju jinoe, sitree lon nyoe hate suka
Jikheun yatim ulon sidroe, han keu nasoe padubawa
Meunan pike Nabi geutanyoe, neuwoe jinoe jalan tuha
Rot bineh gle Nabi neuwoe, ngon 40 droe sajan neuba
Abu Juhai eu Nabi neuwoe, cula caloe khem meubura
Jiyue surak ban rakan droe, pok-pok jaroe lambong ija
Sira jikhem jikheun meunoe, ulon teunyoe meuhoi gata
Bahta meuci bak uroe nyoe, deungon kamoe soe nyang teuga
Cuba seuon ateueh ulee, aneuk bate ban krong raya
Teuga gata mangat kuthee, meuteuga kee nyoepat tanda
Sinan meuri teuga lape, ta mume batee raya
Tajak keunoe pakon tase, meuri lape deungon teuga
Nabi deungo kheun Abu Jeuhai, hana sagai neutem ridha
Sabab jihnyan hana akai, ureueng beubai tan agama
Neuwoe laju haba kabeh, han neupateh bankheun raja
Ka jisurak kawom Kureh, jikheuh nyoe jeh hana reuda
He Muhammad peubuet keudeh, nyoepat nyang gleh jalanraya
Riwang laju gata keunoe, bah ngon kamoe ka uji teuga
Pakon geusuen bak uroe nyoe, le peurangoe Yatim tan Ma
Meunyo gata ureueng lakoe, rotnoe tawoe jalan raya
Abu Jeuhai hoi riwang keunoe, Nabi geutanyoe han neugisa
Jiyue surak bak rakan droe, pok-pok jaroe lambong ija
Sahbat Nabi lon hareutoe, ban 40 droe ro ie mata
Sira geujak bandum geumoe, Nabi geutanyoe tanyong sigra
Wahe sahbat pakon tamoe, peugah jinoe lon ngo nyata
Jaweueb sahbat teuma meunoe, sabab lonmoe ya Saidina
Abu Juhai jikheun meunoe, geutayoe ka talo ngaza
Eueh that hate bandum kamoe, pakri jinoe ya Saidina
Ban Nabi deungo tuto sahbat, seuot leugat meunoe sabda
Meunye meunan tariwayat, wahe sahbat got tagisa
Bekle tawoe ubak teumpat, malee teuthat hanatara
Nabi riwang teuma leugat, deungon sahbat sajan neuba
Bansare troh ubak teumpat, jihoi leugat uleh raja
He Muhammad peurab keunoe, ubak kamoe laju gata
Cuba seuon aneuk bate nyoe, lone u jinoe pakri rupa
Rakan gata na 40 droe, yue beurangsoe toh nyang teuga
Bate geuhon tameu meme, meuri lape deungon teuga
Ek deungon han sinan meuri, tacuba ci uleh gata
Abu Jeuhai meunan rawi, beudoh Nabi teuma sigra
Neucok batee Abu Jeuhai, 600 tai brat meuhingga
Nabi neubot siblah sapai, hana sagai geuhon jina
Tahe mandang Abu Jeuhai, gadoh akai ngon bicara
Bandum rakyat tahe mandang, Nabi tatang bate raya
Nabi lambong ka neutimang, rhom u manyang troh lam hawa
Rakyat pandang dum jitangah, hana leumah bate raya
Bandum jikheun tan bideu’ah, aneuk Aminah that bit teuga
Ureueng keumalon that barullah, teuhah babah agam dara
Na sikeujab rakyat tangah, jieu leumah batee raya
Bate karhot ateueh bumoe, bak soj bunoe tan meuriba
Nabi Muhammad neukheun meunoe, tango kamoe wahe raja
Jinoe gata rhom batee nyoe, miseue kamoe rhom lam hawa
Meunan Nabi neu hareutoe, beudoh dudoe aneuk raja
Peuet reutoh droe kawan sagai, bandum dai-dai mantong muda
Ji meukeumah Abu Jeuhai, gusuek sapai pura-pura(bawah mulai 1-1-
Ji meunari lam kawan jai, sangka jawai meunan rupa(2014 jam 7.12 pgi.
Keubah peudeueng silak bajee, gusuek singkee sampoh muka
Ubak patong ji meulakee, neutop malee kamoe raja
Ka jilingka aneuk bate, sangka seudee meunan rupa
Tiek kupiyah nibak ulee, jak meulakee bak beurhala
Abu Jeuhai grak-grak bate, teutap dilee saboh khaba
Firman Tuhan ubak bate, ka deungo kee wahe hamba
Peugeuhon droe dikah jinoe, sibrat bumoe langet donya
Beusa ngon brat Jabal Kubes, kee kheun meuceh wahe hamba
Bate deungo fireuman Hadharat, droe jipeubrat siblah donya
Meuhimpon jen deungon insan, grak batee nyan han kuwasa
Peuekeu sabab neuyue meunan, nyang tan iman mangat hina
Mangat jithee uleh insan, muliyaan Nabi kita
Na jtupeue seukaliyan, sidroe Tuhan nyang kuwasa
Peuekeu sabab neuyue meunan, meuroe jihan na agama
Na jituri sidroe Tuhan, bek jikheun tan siceulaka
Teutap ‘ohnoe siat dilee, laen sampee lon calitra
Abu Jahai grak-grak batee, hana lagee sunggoh raya
Ji meubeuot ateueh ulee, beukah bajee han jikira
Abu Jeuhai sangka seudee, aneuk batee ka jiwawa
Ka jikoek koek habeh kuwat, maken rapat nibak nyangka
Abu Jeuhai susah jithat, ka jikarat teusuet mata
Maken jigrak maken rapat, kong maken that nibak nyangka
Ji meukheun-kheun bandum rakyat, hana kuwat aneuk raja
Muhammad yatim teuga jithat, ban yang brat-brat jikeuluwa
Abu Jeuhai reuoh reuoh-reueut, meung sipaleuet meugrak hana
Taloe keuieng habeh jireuet, bajee sukleuet jipriek duwa
Hana teudoh do’a jibeuet, jileueng paleuet bak beurahla
Meusigeutu hana meugrak, lom meulintak kong bak nyangka
Abu Juhai hate rusak, Nabi timplak dikeue mata
Pakon meunan Abu Jeuhai, hana sagai kuwat gata
Naban geukheun hana akai, ureueng beubai tan agama
Nabi timplak lam kawan jai, Abu Jeuhai malee raya
Nabi kheun lom bittan akai, gusuek sapai hana reuda
Bek antara batee tarhom, ube sidom meugrak hana
Han ek taboet keupeue tarhom, meuseubee lom that bak nyangka
Jigrak batee meuteugom-teugom, rab meuseumpom aneuk raja
Jaroe peudeh sapai reudom, batee jitrom hana reuda
Yohnyan Nabi ka teusinyom, muka ranom leumah cahya
Sahbat Nabi hate galak, geusurak meutaga taga
Bandum geukheun han ek tagrak, ngon kudrat haq Tuhan Asa
Bek bunoekon gata rancak, ta cuba grak meusideupa
Kamoe tahoi han meutem jak, tayue surak bak ngon gata
Keupeue beuhe deungon cangklak, han ek tagrak bate raya
Abu Jeuhai hate palak, rakyat timplak dikeue mata
Sahbat Nabi ka geusurak, geureutak meutaga-taga
Ureueng keumalon that meusak-sak, mata ubak aneuk raja
Hana panyang lon hareutoe, kuwut jaroe teungeut mata
Hingga seupot Asa uroe, rakyat jiwoe agam dara
Abu Jahai lon hareutoe, malee hansoe aneuk raja
Ka duwa go talo ngon nyoe, karab jimoe krot ngon muka
Uroe seupot beudoh jiwoe, ngon rakan droe aneuk raja
Jitob ulee keulubong droe, u Meuligoe jiek sigra
Di Nabi rot laen neuwoe, ngon sahbat droe Nabi kita
Teutap Nabi dilee siat, lon sambat keu aneuk raja
Jihka malee duwa-lhee pat, ngon mukjizat Nabi kita
Wazi meuntroe deungon sahbat, bandum rakyat sajan raja
Uroe malam geumupakat, musyawarat hana reuda
Raeh pina teuduek sinan, phon bak gobnyan teubiet haba
Jiduek sapat ngon janjongan, nyang laen han toe ngon raja
Phon dileekon jih cit padan, le seunuban ngon bicara
Gobnyan miseue lalat mirah, ji fiteunah hana reuda
Meunoe-meudeh jeuet jipeugah, jeuet jibantah raja-raja
Utoh jiploh ngon jipalet, jibleut jipet peugah haba
Abu Jeuhai jibicah phet, narit saket phon jibuka
Pakon tamoe Abu Jeuhai, soena sakai peugah sigra
Soe peu’ayeb soe peukanjai, tapeugah hai lon ngo nyata
Pat nyang ruhung lon boeh sandai, bahlon tampai miseue ija
Cuba peugah jinoe bak asai, lon boeh akai lom keugata
Peunyaket darah bila mate, meunan lahe lam calitra
Peue taingat peue tapike, peue tasyawe dalam dada
Ulon peugah beumeusampe, tadeungo he pomeukuta
Po geutanyoe ka lon turi, tadeungo kri lon peukhaba
Muhammad yatim nan geurasi, keumuen Abi Thaleb Mama
Raeh peugah awai ache, ji seuotle aneuk raja
Beungeh jithat hana sabe, saket hate hana ngon sa
Abu Jeuhai jibeudohle, narit singke phon jibuka
Ceulaka that bit tuha be, meudeh meunoe ka peukhaba
Axat meuna sikin kamoe, kuplah jinoe hate gata
Kukoh takue gata sidroe, sidumnan roe bak nyum rasa
Jeuetka peugah meudeh-meunoe, peurangoe jeuheuet teuraya
Hantom ku eu nyang miseue nyoe, brok peurangoe le bicara
Ka taeu lon hate saket, tabicah phet lomle gata
Raeh sidroe that bit sulet, ji tupeue kieh dum peukara
Ji seuot lom teuma Raeh, hate puleh aneuk raja
He tuwanku lon kheun meuceh, that lon gaseh pomeukuta
Adat daulat lon neupateh, malee puleh baklon kira
Lon boeh miseue meusilapeh, that lon gaseh keumeukuta
Hanjeuet meunoe peugot meudeh, buet uroe jeh bek takira
Meuta pateh ulon teunyoe, gata jinoe han binasa
Ulon syik that hana bagoe, lon tupeue roe dum peukara
Ube nyang na ureueng nanggroe, dum sinaroe lon nyang tuha
Beuneu pateh lon peurunoe, nibak buet nyoe hanjeuet seunda
Ureueng Makkah bak siseun nyoe, tanle keunoe peue neusangka
Bak Muhammad ji peujok droe, dum sinaroe agam dara
Han jiikot gata jinoe, agama nyoe han jiridha
Muhammad Yatim dun ji pujoe, jeub jeub nanggroe lon ngo khaba
Keudeh taklok dum sinaroe, akhe dudoe saboh masa
Sapeue pakat ureueng nanggroe, gata sidroe han jiraja
Meuhan tapateh ban lon peugah, dudoe teulah teuma gata
Nyanggot tajak ubak ayah, bekle susah wahe raja
Lon peurunoe meung sipatah, sayang leupah lon keugata
Lakee idin ubak ayah, tajak peugah jinoe sigra
Ngon Muhammad ta meureupah, meunan ulah tapeukhaba
Muhammad Yatim ek tacacah, aneuk tam mbah ibu bapa
Meuta pateh that meutuwah, meuta ubah jeuet ceulaka
Muhammad aneuk ‘Abdullah, ta meureupah jinoe gata
Beurang peue buet dum jibantah, ka jiubah dum peukara
Han jipateh peue tapeugah, ji peusalah tuto gata
Meugoh mate siyatim nyan, sabe meunan malee gata
Meunan Raeh jiboeh padan, that sukaan aneuk raja
‘Oh jipike nyobit meunan, meutuka han ube seuma
Abu Jeuhai lon kurangan, tango Kaman lon calitra
Dengon Raeh kasep padan, seukalian dum peukara
Jibeudohle teuma sinan, jijak yohnyan bak ayahnda
Abu Jeuhai jikheun nyoeban, ngo lontuwan he Du raja
Ngon Muhammad lon meureupah, idin ayah keulon sigra
Muhammad Yatim ku meucacah, kujeb darah aneuk tan Ma
Han jipateh peue lon peugah, kreueh that babah jimeudawa
Ulon teunyoe malee leupah, bahku cacah yatim tan Ma
Abu Jeuhai meunan kisah, teuhah babah Du jiraja
Husyam deungo aneuk peugah, hate gundah hanatara
Ingat aneuk ji meureupah, teuka sosah raja raya
Ubak aneuk raja peugah, sira jojah ngon ie mata
Tadeungo lon Nyak meutuwah, ulon peugah nyang sijahtra
Ngon Muhammad bek meureupah, dudoe teulah ache masa
Meunyo mate jih tacacah, tuwan Hamzah nyang tueng bila
Hansoe lawan tuwan Hamzah, teuga leupah hana ngonsa
Jitueng bila kumuen jitapoh, gata saboh jiplah duwa
Nanggroe Makkah lon takot soh, pike beujroh bijeh mata
Dum phalawan ugoh-ugoh, Hamzah saboh leubeh teuga
Tapoh kumuen Abi Thaleb, pike beusep he aneuknda
Gata malee meutamah ‘ayeb, musyreb meugreb gob ceureuca
Jeueb jeueb nanggroe gata jibeb, pike beuseb bijeh mata
Nyankeuh aneuk lon peuingat, ngon Muhammad bek meuseunda
Ji seuot lom aneuk laknat, he Du bek that leho kira
Si yatim nyan ek ku lawan, kumat hanjan jih mateka
Dilon sidroe dijih lapan, he Du badan han kutaba
Ban raja ngo jikheun meunan, Wazi yohnyan neu seuranta
Teulheueh sabda bak janjongan, trohle keunan dum Bentara
Peuduek pakat bak malam nyan, lheueh minoman peugah haba
Raja Husyam kheunle nyoeban, ngo lon tuwan bandum gata
Takrah rakyat seukalian, ngon piyasan tayue jiba
Tayue tren bak ulontuwan, raya padan ngon bicara
Sabda pilheueh bak janjongan, kireman jipeugot sigra
Peuet surat seukalian, jeueb solotan jeueb-jeueb raja
Hana panyang lon kurangan, jeuet keudumnan saboh khaba
Dalam geupet boeh ie bangoe, ie unoe boeh dalam kaca
Amma ba’du di seuramoe, he Teungku nyoe baro gura
Meuwoe kisah ureueng nanggroe, surat sampoe nibak raja
Haba surat maklum bak droe, laba rugoe ka jiridha
Padum natreb teuma dudoe, rakyat sampoe ubak raja
Habeh jitron jeueb-jeueb nanggroe, di jaroe alat dum rata
Jime beude tan keuripoe, jime bajoe hana nuga
Rakyat jitron geunap uroe, jak meutaloe santeut banja
Saboh kawan nyang me geundrang, rot bineh blang kawan guda
Tot kumurah ngon seunapang, na miseue prang meunan rupa
Rakyat rame hansoe tukri, teungoh ili ubak raja
Ji palu gong yub nafiri, ngon kucapi hareudam mama
Unggul-unggul ji peunari, peh kudangdi ngon nugara
Yub seurumpet ngon beureugu, nyang raya su sangkai kala
Rakyat jitron barat timu, ka’a ka’u hana reuda
Hana teudoh beude meusu, sang-sang laku geuprang kuta
Rakyat rame hansoe tuban, Allah Tuhan nyang ek kira
Sira geujak meupiyasan, ban lakuwan sang keurija
Maseng-maseng saboh kawan, rakyat sajn han teukira
Jak meuseuh-seuh meupasukan, ban atoran jak bak raja
Ubak raja rakyat sampoe, ji piyoh droe dum diluwa
Peu ek seumbah wazi meunroe, jabot jaroe ateueh raja
Ampon daulat meuploh katoe, lon kasampoe bak meukuta
Peue meukusud neuhoi kamoe, peugah jinoe he baginda
Raja Husyam seuot meunoe, tango kamoe bandum gata
Nyang lon pangge dum kafilah, lon meupeugah saboh haba
Nyangkeu sabab jeuet lon yue krah, asoe Meukah lon seuranta
Aneuk ulon ji meureupah, nyan lon peugah ubak gata
Bak siseun nyoe ka meusiblah, roh ngon Hamzah tameudawa
Ngon Muhammad ka meubantah, ji meureupah jadeh lusa
Bak siseun nyoe lon ka susah, ku pabanbah jeuet prang raya
Abu Jeuhai Muhammad yatim, kalon idin bah jicuba
Rakyat tahe bandum ji iem, ban panyot len hana haba
Dalam hate dum ji ingat, talo Muhammad bak jikira
Weueh that hate ladom rakyat, saying jithat yatim tan Ma
Muhammad cut kureueng kuwat, Abu Jeuhai that geukheun teuga
Bak jipike talo Muhammad, meunan ingat dumka rata
Nyang ladom kheun bek tagundah, raya tuwah yatim tan Ma
Meuta teu’oh buet meureupah, hana suwah badan raya
Meunyo lisek deungon ilah, bek tagundah beuthat teuga
Beuthat raya teuntee reubah, beuna ilah tamat dipha
Keupeue guna raya badan, tan amilan reubah saja
Muhammad yatim le seunuban, soe peugah tan jitupeue ka
Ji peurunoe bandum rakan, le amilan ngon bicara
Ji meukheun-kheamun dal kawan, sabe rakan ji meudawa
Haba rayat jeuetkeu dumnan, lon kurangan aneuk raja(Kms,13-2-’14 poh 17.55, baro teuingat lon,bahwa ureueng dilee kheun Hikayat, geukheun RAYAT, kon rakyat lagee kalon tuleh baroekon!).
Ji meukheun-kheun dalam kawan, sabe rakan ji meudawa
Haba rayat jeuetkeu dumnan, lon kurangan aneuk raja
Abu Jeuhai lon hareuto, tango adoe lon calitra
Teungoh meungui di meuligoe, ngon rakan droe sabe muda
Cok ngon gunci mat u jaroe, laju peutoe dijak buka
Jicok ija nyang meutaloe, ban peuet sagoe meupeurmata
Roh pakaian nibak asoe, that samlakoe ceudah rupa
Jisoek incien nibak jaroe, intan peudoe ngon meutiya
Lhat dikiieng kreh meudolang, intan karang dum peurmata
Bajee Meuse meukeurawang, miseue bintang meunan cahya
Rupa iloek kon bubarang, soe nyang pandang hate suka
Kulah kama ateueh ulee, hana lagee iloek rupa
Bintang tanjong boeh bak bajee, sibanja lhee boeh bak dada
Ngon kawoih meuh nibak gaki, that beureuhi nibak nyangka
Pawon bajee jroh meuriti, jilheung lhi pawon rupiya
Minyek ‘ata ngon kasturi, hana sakri bee meubura
Soe nyang kalon that beurahi, meuriti bintang bak dada
Jingui habeh dum u asoe, padam uroe cahya muka
Hana panyang lon hareutoe, maklum bak droe he syeedara
Kon meuraja wahe adoe, beurang kasoe meunan rupa
Meunyo kaya barang kasoe, meunan cit roe bak lon kira
Jeuet keudumnan lon hareutoe, meule rampoe jeuet keucakra
Abu Jahai meuwoe kisah, ngo lon peugah he syeedara
Troh bak tanggoh janji ayah, ureueng Mekkah teubiet sigra
Rakyat-rakyat that barollah, han ek peugah hat ngon hingga
Aneuk raja ji meureupah, dum jikisah agam dara
Ka meusapat dum u Meukah, ureueng ceudah habeh teuka
Uroe Seunanyan buleuen 14, phon meureupah nyan kutika
Neu beurangkat raja Husyam, tot meuriyam dalam kuta
Habeh jithee sigala ‘alam, dara agam habeh teuka
Ngon ji surak tango kiyam, nyum rasa lham langet donya
Abu Jeuhai lom meuriwang, cong guda plang aneuk raja
Taeu jijak jroh meureuntang, ulee baling ban seulingka
Rakyat lethat ka peunoh blang, bandum gasang agam dara
Peulheueh beude ngon seunapang, tambo geundrang meusuwara
Meupiyasan sira geujak, geumeukhem-khak lam blang raya
Jipeh tambo ngon geudumbak, ji lantak meutaga-taga
Jitot bude ngon ji surak, nyum meugrak-grak langet donya
Abu Juhai hate galak, rakyat arak ban seulingka
Rakyat rame hansoe tukri, sidroe Rabbi nyang ek kira
Jiyub suleng deungon bangsi, peh kudangdi ngon nugara
Yub seurumpet ngon nafiri, kusyapi hareudam mama
Taeu geujak jroh meuriti, digaki kawoh dum rata
Laen rakyat jak ngon gaki, meuntri wazi ateueh guda
Payong sutra ji peunari, lingka duli aneuk raja
Hana teudoh beude meusu, sang ban laku geuprang kuta
Rakyat rame kon sigeutu, hate seu-u agam dara
Jipeh geundrang deungon tambo, su meu-oo-oo sagai donya
Abu Jeuhai miseue Linto, rakyat jak le ireng lingka
Ngon jisurak ka-‘a ka-o, payong hijo ji peugisa
Hana panyang ulon ato, laen pile he saudara
Geujak sampoe troh u mideuen, rakyat hireuen publoe mata
Agam inong ji meukheun-kheun, hana soe theun aneuk raja
Peukayan le dum reuen-mareuen, miseue buleuen meunan rupa
Ban sare troh nyan u mideuen, tamong uleuen aneuk raja
Abu Jeuhai ateueh kurusi, meuntroe wazi ban seulingka
Dimiyub nyanpeurmadani, tika lahori kasab ruma
Sajan raja meuntroe wazi, dong sipa-I ban seulingka
Rayat laen dong meuriti, siteungoh ri lam uroe kha
Maseng-maseng teumpat geubri, nyang pulisi geuyue jaga
Dalam mideuen rakyat peunoh, taeu s’eh-s’oh agam dara
‘Ohtroh watee jeum poh tujoh, beude geucoh ban seulingka
Luwa dalam rakyat kiroeh, kapah kapoeh agam dara
Nyang rab sinan jimeu ‘oh-‘oh, nyang dijeuoh lom jiteuka
Ureueng jarak keunan katroh, dong rot baroh santeut banja
Dalam kawan laju jibloh, tango kiroh ji meudawa
Peudong khimah layeue geuboh, rakyat piyoh agam dara
Abu Jeuhai ka jibeudoih, keuieng jiploh keubah ija
Keubah alat dum dibadan, ngui pakaian bajee keusumba
Abu Jeuhat that analan, ban lakuwan hansoe sangga
Jroh peuet sagoe taeu badan, teuga jihban gajah meunta
Ka jimeusu dum bunyian, mupiyasan arak raja
Mata uroe ka poh lapan, buleuen Syakban duablah ka
Abu Jeuhai ngui peukayan, bandum rakan keunan mata
Ngui peukayan jak meureupah, suroh ayah raja raya
Rakyat rame hanpeue peugah, asoe Meukah habeh teuka
Abu Jeuhai ulon kisah, panyang rungkaih badan raya
Tujoh blah thon umu sudah, phon meureupah aneuk raja
Rupa iloek hanpeue peugah, buleuen 14 nyangkeu masa
Palet dikeuieng ija kasab meuh, cahya peungeuh hanatara
Abu Jeuhai that beulinshyeueh, sang uleue lheueh dalam raga
Agam inong dong meuseueh-seueh, ngieng u ateueh aneuk raja
Abu Jeuhai meungui kalheueh, beuhe tangkeueh deungon teuga
Rakyat laen dong meuseueh-seueh, di ateueh payong jigisa
‘Ohsare lheueh ji meukeumah, jitangah u langet donya
Jibeudohle jidong pantah, rupa gagah hanatara
Saleh sapeue Tuan Hamzah, meunan ulah taeu rupa
Teungoh mideuen jidong sidroe, that seureuloe aneuk raja
Taeu badan jroh 4 sagoe, that samlakoe iloek rupa
Ji meukheun-kheun dum sinaroe, barang kasoe han ek sangga
Teungoh mideuen jimeunari, ban Keudidi dalam paya
Keuruncong meuh nibak gaki, seurapi jiboh bak dada
Abu Jeuhai that bit raghoe, taeu jaroe ban Cempala
Ji meuhoile ureueng sidroe, beurang kasoe ri nyang teuka
Ta meureupah deungon kamoe, beudoh keunoe siat gata
Bah tameuci bak uroe nyoe, deungon kamoe phon tacuba
Abu Jeuhai meunan hareutoe, ureueng sidroe lon calitra
Ulon peugah saboh phalawan, teuga jiban gajah meunta
Abu Lubakhta geurasi nan, lam kawan nyan leubeh teuga
Nyan phalawan nanggroe Yaman, nyang laen han ek soe sangga
Nam hah lilet raya badan, panyang kiban limong deupa
Abu Jeuhai meuhoi gobnyan, beudoh Kaman keuno gata
Abu Lubakhta deungo meunan, beudoh yohnyan pantah sigra
Ji meukeumah ngui pakaiyan, ikat badan nam deupa ija
Geuruet keuieng hana lawan, geupalet ban siseunlingka
‘Ohsare lheueh ngui peukaiyan, geudeupan 20 deupa
Abu Lubakhta lon peugah ban, siblah badan gobnyan raya
Miseue makong deungon cawan, miseue reungkan deungon raga
Abu Jeuhai meunan keuban, leubeh sikhan panyang Bakhta
Geumeulikak dua gobnyan, mata keunan agam dara
Abu Jeuhai ka ji deupan, jiwa badan Abu Bakhta
Abu Lubakhta susah hanban, jiwa badan aneuk raja
Hana ek troh jiwa badan, ka jiwanwan bak uram pha
Abu Jeuhai tajam hanban, hana meujan didrop bak pha
Geumeureupah dua gobnyan, ureueng sinan laksin-laksa
Hana saho keumeunangan, reubah pihan ureueng dua
Na dua jeum geumeureupah, hana reubah sabe padra
Keudeh keunoe hana ugah, timang leupah ureueng dua
Ureueng keumalon that barullah, han ek peugah hat ngon hingga
Abu Jeuhai ulon peugah, that bit pantah aneuk raja
Teuga jithat bak meureupah, raya ilah ngon bicara
Abu Lubakhta ka jiteumei, jidrob meuh’ei bak uram pha
Jabot laju ateueh ulee, ji pangkee gaki bandua
Miseue ureueng beuot kayee, meunan lagee bak ri rupa
Kaji seumpom ateueh abee, meunyum malee Abu Lubakhta
Ka meuligan luweue bajee, karoh abee lam-lam mata
Ji beudohle pantah meupru, jiwoe laju malee raya
Bandum rakyat habeh karu, taeu prapru lambong ija
Ngon jisurak ka’a ka’u, jitajo dijak poet raja
Geupeh geundrang deungon tambo, paying ijo jipeugisa
Abu Jeuhai mantong reupah, ulon kisah raj raya
Raja Husyam khem meuhah-hah, rhot kupiah han geukira
Sira geukheun deungon babah, nyak meutuah meunang gata
Geugrob lambong rhom kupiah, khem meuhah-hah raja raya
Rakyat laen hanpeue peugah, aloh alah khem meubura
Abu Jeuhai ulon rawi, that beurani hana ngonsa
Ji kheundak jak ubak Nabi, meunan nyum hi bak jikira
Meunan teugrak dalm hate, jibeudohle jijak sigra
Ban sare troh ubak Nabi, Potallah bri tan suwara
Hankeu najeuet ji meututo, teudong tahe hana haba
Abu Jeuhai rab teupako, meutajo meugisa-gisa
Hanjeuet jingieng mata sapu, jiweh laju teuma sigra
Abu Jeuhai teutap siat, laen sahbat lon calitra
Saboh phalawan lon riwayat, teuga jithat hana ngonsa
Jeueb-jeueb nanggroe meusyuhu that, leubeh kuwat dengon teuga
Nama geuhoi nan Asuwat, ek jime brat namblah gunca
Ube bak U jimat tungkat, jilipat beusoe meulila
Badan raya hana sakri, ube guci ulee bunta
Ube beuteh taeu gusi, hijo bibi mirah mata
Teuga jithat hana sakri, beurang kari hana ngonsa
Namiet Maghirah bangsa ji, puteh sang ri miseue baja
Dum phalawan ugoh-ugoh, habeh jipoh ube nyangna
Nyangka talo sireutoih boh, laen nyang goh han ek kira
Abu Jeuhai lom meuteuoh, jitanyong toh lom nyang teuga
Sidroe Wazi seuot leugat, ampon deelat lon meuhaba
Lam kawan nyoe nyang teuga that, cit Asuwat laen hana
Meunan meuntroe ji riwayat, peutoe leugat aneuk raja
Bansare troh bak Asuwat, ka meusapat jih bandua
Abu Jeuhai peugah leugat, he Asuwat nyang that teuga
Lon meureupah bak uroe nyoe, hajat kamoe deungon gata
Ureueng laen dum sinaroe, ngon lon talo ngaza
Meunyo talo gata jinoe, bak kamoe han keunong bala
Meutalo lon ngo kupeugah, kubri upah hak keugata
Ku pulang kreh deungon siwah, meuh keureutah 5 bara
Kubri kawoh meuh meutatah, kupiah meusru diwangga
Bajee tatah meuh maknikam, ku peureugam nyankeu gata
Siploh ribee lonbri deureuham, beudoh tajam laju sigra
Asuwat ngo meunan kalam, seuot curam meunoe haba
Ampon deelat diyub kidam, nyang meunggeunggam sigom donya
Hana patot deelat makam, meunan macam pomeukuta
Ulon geubloe ngon deureuham, patot lon gulam deelat raja
Bek meureupah ngon lontuan, kon sipadan pomeukuta
Ulon namiet biek teubusan, hanjeuet lawan bangsa raja
Ampon daulat keujanjongan, di ulon han lawan gata
Abu Jeuhai seuot yohnyan, bek kheun meunan hana gura
Kon uroe nyoe bangsa nasab, keunoe peurab laju gata
Asuwat ngo meunan cakap, beudoh dhab-dhab keubah ija
Jiruet keuieng ija Arab, meukasab nayum sibahra
Ureueng dua lagee reuhab, rakyat ngadab ban seulingka
Ubak tanoh gaki hanjab, meu’en cakap lagee ansa
Keutep jaroe ji meulikak, miseue meurak meunan rupa
Jitiek aleh jroh meukeupak, ji reuntak meutaga-taga
Ureueng keumalon that meusak-sak, mata ubak aneuk raja
Abu Jeuhai deumpek habeh kuwat, su raya that sang geureuda
Bandua droe geujak leugat, ‘oh meusapat geumeuwa-wa
Raja Husyam teumakot that, sabab Suwat badan raya
Abu Jeuhai ka jirapat, jiwa kong that bak uram pha
Ji meureupah deungon Suwat, dinab rakyat laksin-laksa
Hana saho pina lugat, saban kuwat ureueng duwa
Abu Jeuhai jih ubit that, badan Suwat panyang raya
Miseue kameng deungon gajah, meunan ulah bak ri rupa
Raja Husyam hate gundah, leubeh siblah Suwat raya
Abu Jeuhai ulon kisah, that bit gagah aneuk raja
Na dua jeum geumeureupah, hana reubah ureueng dua
Keudeh keunoe hana ugah, reuoh basah ban ie raya
Abu Jeuhai utoh leupah, lethat ilah aneuk raja
Suwat silap bacut salah, jimat pantah bak uram pha
Yohnyan Suwat keunong tipee, ji pangkeele aneuk raja
Ka jiseuon ateueh ulee, miseue kayee tungoe raya
Rakyat surak ka meu’ee’ee, ube jamei kawom raja
Ka jiseumpom miseue tungoe, leungo bumoe miseue geumpa
Kakeu talo Suwat bunoe, meunang kamoe sneuk raja
Ka jisurak be kawom droe, pok-pok jaroe lambong ija
Raj Husyam lon hareutoe, cula caloe khem meubura
Lambong ija keuteb jaroe, geupoh poh droe tumbok dada
Rakyat surak nyuem ka tuloe, ureueng nanggroe hate suka
Raja Husyam kisah meuwoe, ci ‘iet peutoe ka neubuka
Neucok ringget deungon suku, neu rhom laju dalam tantra
Dalam kawan ka neu tabu, habeh karu rakyat dumna
Raja Husyam hate seu-u, neuro laju han neukira
Lagee miseue supreuek beureuteh, seulamat wareh nibak bahya
Jeuet keudumnan saboh lapeh, meuwoe keudeh lom keuraja
Raja Husyam lon riwayat, tango sahbat lon calitra
Meunang aneuk deungon Suwat, galak geuthat hanatara
Meuntroe Wazi duek meusapat, musyawarat raja raya
Raja Husyam peugah leugat, pakri pakat nibak gata
Aneuk ulon ubit jithat, badan Suwat siblah raya
Catatan: Terakhir saya salin pada 19 Maret 2014 pkl 7.15 wib. Setelah itu saya disibukkan dengan pekerjaan rutin memberi kuliah pada dua kelas mahasiswa Reg 1 dan 2 setiap hari, yaitu sejak hari Selasa, Rabu, Kamis, Jum’at. Sementara pada hari Sabtu, Ahad; saya sebagai mahasiswa di Pascasarjana UIN Ar-Raniry mengikuti kuliah mulai 8.30 pagi sampai jam 18.00 sore dengan 4 mata kuliah setiap hari serta 1 – 2 dan 3 (ujian Teks Home) tugas paper setiap mata kuliah. Insya Allah, mulai 1 Ramadhan 1435 H/29 Juni 2014 M saya akan giat menyalin kembali Hikayat Abu Jahai ini. Sehari- sampai jam 12 siang – sebelum 1 Ramadhan, hati sempat cemas karena Fel Hikayat ini hilang terhapus, Alhamdulillah, berkat batuan SADAF COMPUTER Felnya muncul lagi!. Memang, menjelang bulan Puasa, CPU berkali-kali ke tukang “Sadaf” itu, sampai-sampai fel Hikayat Abu Jahai terhapuskan!.
Aneuk ulon ubit jithat, badan Suwat siblah raya
Ek jiseumpom hanjan siat, dumnan kuwat deungon teuga
Ngon Muhammad teuga Suwat, siploh lipat leubeh ganda
Abu Jeuhai ngon Muhammad, cuba ingat soe nyang teuga
Lam dua jih toh nyang kuwat, bak ibarat taeu rupa
Menan sabda nibak deelat, seuot leugat dum bentara
He tuwanku bek susah that, meunang meuhat pomeukuta
Peunyuem lon sang talo Muhammad, meunan inagt kamoe dumna
Sabab yatim jih ubit that, kureueng kuwat aneuk tan Ma
Bak hate lon na meunyuem brat, meunang meuhat pomeukuta
Sabab Yatim tan eleumee, that bit dungee tan bicara
Tan jitu’oh tipee-mipee, hana guree jih soe aja
Lom pi aneuk mantong bubai, hana akai ube seuma
‘Oh jipohle Abu Juhai, jisakai jiklik meu’a’a
Han ek jiamat siblah sapai, hana sagai dijih teuga
Sabab Yatim hana akai, Abu Jeuhai lisek raya
Teuntee meunang pojanjongan, sabab Yatim nyan hana teuga
Husyam deungo khaba meunan, meutuka han kheun bentara
Mangat hate pojanjongan, neukhem yohnyan ube raya
Ubak aneuk neukheun nyoeban, wahe intan ngo ayahnda
Wahe aneuk jantong hate, bek lalele bijeh mata
Lon eu teumpat pika hase, rakyat sare habeh teuka
Dipasi kon sampe ugle, nyuem hanlotle mideuen raja
Ji keumeung eu tameureupah, ureueng meugah habeh teuka
Abu Juhai ngo khaba ayah, beudoh pantah jakle sigra
Dalam kawan ji meulangkah, dong meusiblah kawom raja
Meuhadapan ngon Nabiyullah, jikheun pantah meunoe khaba
Wahe Yatim Abi Thaleb, dilon katreb kudam gata
Bak uroe nyoe kah ku peuseb, ku peu’ayeb yatim tan Ma
Jak meukeumah laju bek treb, musyreb meugreb ureueng teuga
Trebka kutroh dalam hate, kudam sabe sampe tuha
Bak uroe nyoe ka kulahe, kupoh mate Yatim tan Ma
Beudoh tajo bek kaiemle, peue kapike hana guna
Meunan jikheun Abu Juhai, ureueng beubai tan agama
Naban geukheun hana akai, sangka jawai meunan rupa
Patot Nabi ji peukanjai, lam kawan jai meuploh laksa
Nabi seuot meunoe macam, neu meukalam deungon raja
Ta deungo lon aneuk agam, lon meukalam deungon gata
Dalam hate bek troh-troh dam, bek syok waham deungon sangka
Ngon rakan bek muka masam, bek troh-troh dann ngon syeedara
Bale lon kheun nyoe beusaheh, kureueng leubeh bek meuhaba
Bak uroe nyoe bek peujadeh, le peue daleh nibak gata
Lon meutanggoh siat tapreh, singoh jadeh lon kungaza
Sabab gata lon eu hek that, ngon Asuwat banlheueh panca
Nyankeuh sabab tapreh siat, ploh-ploh urat dilee gata
Euntreut malam tajeb ubat, mangat kuwat leubeh teuga
Adat talo gata uroe nyoe, nibak kamoe daleh kana
Nyankeuh sabab singoh uroe, bek meupaloe gata raja
Hanjeuet takheun meudeh meunoe, meunang kamoe talo gata
Meunan Nabi neuhareutoe, ka jiiem droe aneuk raja
Ban jideungo Nabi kheun proe, teukab jaroe tuha muda
Geumeututo geukheun meunoe, bit Sinyak nyoe le bicara
Tango tuto kon aneukmiet, hak nyan teubiet bak ureueng tuha
‘Ohta deungo got that meut’iet, meuhiep-hiep sampe lam dada
Dalam hate jihka that niet, jih aneukmiet tuto tuha
Meunan jikheun jeueb-jeueb babah, teutap kisah saboh khaba
Mata uroe pika mirah, bak peuneugah awai ‘asha
Woe u gampong dum khafilah, hate dahsyah agam dara
Jeueb-jeueb nanggroe meusyuhu gah, Nabi meureupah ngon aneukraja
Jeueb-jeueb gampong dum ji kisah, nyan dibabah agam dara
Soe tube thee buet meureupah, ‘oh meubantah jeuet keudawa
Raja Husyam deungon Hamzah, roh meusiblah saboh masa
Muhammad Yatim sayang leupah, aneuk tan mbah ibu-bapa
Hana soe eu ‘ohtee reubah, ji cacahle aneuk raja
Meunan tuto ureue Makkah, buet meureupah ji calitra
Singoh uroe meuhat reubah, saleh soe tuwah ureueng duwa
Muhammad Yatim ubit leupah, raya siblah aneuk raja
Ladom kheun talo Nabiyullah, Abu Juhai pantaih hana ngonsa
Dum Asuwat piek reubah, nyang sa gagah deungon teuga
Muhammad Yatim la’eh leupah, bacut salah ka teurhanta
Hanjan jimat jihka reubah, seb ngon siblah jaroe raja
Ladom kheun talo Abu Jeuhai, ureueng beubai tan bicara
Keupeue teuga meutan ilah, sabe susah bicara hana
Keupeue teuga meutan akai, hana sagai sakon guna
Kareuna Muhammad that ceureudek, akai lisek le bicara
‘Oh reubah jih gob jibalek, kulet tarek hana ngon sa
Jeueb-jeueb ureueng jikheun meunan, dibabah nyan agam dara
Ureueng Makkah ngon Kana’an, ureueng Yaman ngon Syahriya
Hana teungeut silawet nyan, hai janjongan ji calitra
Ji meudawa sabe rakan, taroh jilawan sineuk duwa
Ladom kheun talo Muhammad nyan, ladom kheun han talo raja
Jeueb jeueb babah jikheun meunan, hai janjongan ji calitra
Ureueng inong lon peugah ban, bah sikhan-khan lon peukhaba
Hana teungeut bak malam nyan, wot makanan boeh ie saka
Tot ngon ruti peugot timphan, jok manisan wot haluwa
Ladom geuboeh dalam pingan, lam peuluman dalam raga
Jeueb2 nanggroe bandum meunan, bak malam nyan teungeut hana
Hingga beungoh puteh uroe, peukeumah droe agam dara
Cok pakaian ngui u asoe, mat dijaroe payong sutra
Nyang na bak droe hana suwah, nyang that gundah jak meumita
Tampai2 beuthat beukah, meungka leupah jak u Bansa
Ladom bak gob jijak lakee, bek jeuet malee jitem siwa
Na siluweue hana bajee, jitop ulee leumah dada
Meunan bandum wahe sampee, teutap dilee saboh khaba
Beuneung puteh beuneung itam, meulu Siyam keulumba sutra
Meudeh meunoe ulon reusam, mangat tapham he syeedara
Beungoh uroe tanle malam, tot meuriyam dalam kuta
Habeh jithee inong agam, beudoh tajam jak u banda
Neu beurangkat raja Husyam, tot meuriyam teubiet sigra
Geumeusapat inong agam, syahi ‘alam laju bungka
Rakyat rame that bahrullah, han ek peugah had ngon hingga
Ureue Yaman deungon Jeudah, dum u Makkah geupeuteuka
Sira geujak poh beurakah, khem meuhah-hah agam dara
Geutot beude ngon kumeurah, raja Makkah jak u banda
Raja Husyam ateueh gajah, dum karilah ireng lingka
Abu Juhai meuwoe kisah, teubiet pantaih dalam kuta
Rakyat lethat hansoe tuban, Allah Tuhan nyang ek kira
Ban peuet reutoih dijak rakan, sa peukaian deungon raja
Ta eu dijak meuatoran, ji meukandran ateueh guda
Ladom gajah nyang balohan, ladom rakan ateueh unta
Ta eu jijak jroh meurumpan, saboh kawan sabe muda
Peukaiyan hu nibak badan, meuh ngon intan ngon meutiya
Sira geujak peh bunyian, bandum rakan hate suka
Abu Juhai that analan, hana lawan ngon tapeusa
Kulahkama tampok intan, syeureuban meusru diwangga
Bajee Meuse salak Adan, sok dibadan aneuk raja
Dokma pi meuh mata intan, cahya jiban bintang kala
Mata duwa ceulak jiligan, jiboeh sajan gahru ‘atha
Peudeueng pi meueh ulee intan, beurliyan geutata lingka
Peukaian hu leungkap badan, rupa jinyan bintang kala
Balatantra ngon angkatan, sileungkapan bandum geuba
Rakyat rame hansoe tuban, Allah Tuhan nyang ek kira
Sira geujak meupiasan, peh ngon geundrang rupa-rupa
Meuntroe wazi jak ngon kandran, laen rakan jak meusafa
Abu Juhai ureueng meugah, ateueh gajah aneuk raja
Rakyat laen han ek peugah, that bahrullah han ek kira
Ladom guda ladom gajah, ladom kibaih ladom unta
Geutot beude ngon kumeurah, khem meuhah-hah hana reuda
Aneuk raja jak meureupah, asoe Makkah habeh teuka
Soe nyang kalon hate dahsyah, ‘alam mirah geupeugisa
Meupiasan teungoh geujak, ka meugrum-grak lam blang raya
Jipeh canang ngon geudeumbak, ka jiarak aneuk raja
Jitot beude ngon jisurak, nyuem meugrak-grak langet donya
Ji meuwayang teungoh geujak, ka jimeutak pura-pura
Bandum seu-u hate galak, ji hayak payong jigisa
Jitiek aleh jroh meukeupak, rakyat jijak lingka raja
Jipeh tambo deungon geundrang, jitatang peudeueng nyang raya
Kasang-kasui di dalam blang, lagee sang-sang Linto geuba
Jiyub suleng jipeh canang, payong keumang bandum rata
Ngon su beude hana reunggang, na miseue prang meunan rupa
Meuntroe wazi deungon bujang, uleebalang dum bentara
Ladom giduek ateueh guda plang, ladom pasang ateueh unta
Jeuetkeu dumnoe saboh karang, han ek abang lon calitra
Troh u mideuen bandum rakyat, piyoh leugat agam-dara
Maseng2 geubri teumpat, ban nyang babat meunan jeumba
Meuntroe wazi sajan daulat, laen rakyat dum diluwa
Si u timu ureueng meukat, si u barat bak duek raja
Si u baroh bak duek rakyat, saboh teumpat peukan raya
Si u tunong duek Muhammad, hate mangat agam dara
Tujoh buleuen peugot teumpat, luwah pithat banda raya
Nan peuet sagoe pageue kawat, panyot geulhat ban seulingka
Nam blah batee timu barat, bak teumpat meureupah raja
Peugot khimah ngon bantalan, bak duek rakan agam dara
Leueng leulanget rumboe intan, ngon hamparan tika sutra
Rakyat rame hansoe tuban, Allah Tuhan nyang ek kira
Uroe malam meupiasan, ban lakuan sang keurija
Bandum rakyat that sukaan, teungeut jitan agam dara
Habeh khaba ‘ohnoe sikhan, laen rakan lon calitra
Baroh Tidiek tunong Keumangan, diteungoh nyan babah sikuwa
Amma bakdu Rani ngon Jaman, keu janjongan meuwoe haba
Nabi neudong sajan rakan, neu kalon ban buettan raja
Neu eu rakyat le hanaban, ngon piasan rupa-rupa
Diyum khimah yub bantayan, ube sikhan peunoh rata
Ingat keudroe pojanjongan, yoh masa nyan hate luka
Tahe mandang Nabi neumoe, ri geumanoe ngon ie mata
Beudoh laju Nabi neuwoe, bak Mama droe neu peuteuka
Yohnyan Nabi neukheun meunoe, sira neumoe neu meusabda
Wahe Mama neungo kamoe, neubri jinoe bajee ija
Lon meureupah bak uroe nyoe, brikeu kamoe dum peukara
Abu Juhai le peukaian, meuh ngon intan peunoh dada
Na 400 dijih rakan, saban-saban bandum ija
Dilon Mama tan peukaian, keutiwasan malee mata
Ulon sidroe keuhinaan, tan pakaian wahe Mama
Lon uroenyoe jak u peukan, malee hanban han sapeuena
Nabi neuiem lheueh neukheun nyan, pojanjongan ingat keu Mama
Nabi neumoe mata neupet, treb-treb siblet neu meusabda
Teuma seuot Abu Thaleb, ro meureb-reb ngon ie mata
‘Ohneu ingat malee ‘ayeb, meusyreb meugreb gob ceureuca
Sira neumoe neu peugahle, meunoe syawe Mama khaba
Wahe aneuk jantong hate, bungong pade bijeh mata
Peukaian tan peue ulon bri, kamoe faki gasien raya
Digob keeumuen ureueng meugah, kaya limpah Du jiraja
Peue nyang dingui dumpeue mudah, hana suwah jijak mita
Geucok gunci buka peutoe, le atra droe ureueng kaya
Dilon gasien he aneuk droe, ngon peue kubloe bijeh mata
Yohnyan Nabi laju neumoe, neungo bunyoe narit Mama
Meunoe neukheun teungoh neumoe, han meubunyoe dalam dada
Adat na udep Ma ngon Ayah, peue nyang lon hah ek neupeuna
Meuta lakee hana suwah, dumpeue mudah meunyo na Ma
Hana bak droe bak gob talakee, bek cit malee jak u Banda
Nabi neumoe tumpang ulee, basah bajee ro ie mata
Sira neumoe neu meurawe, hana lahe tan suwara
Lon pabanbah Nangbah mate, Du lon hanle ateueh donya
Yohnyan Nabi neu meurawe, hana lahe ubak Mama
Neu seot lom Abi Thaleb, moe-moe meureb ngon ie mata
Bak uroe nyoe lon that ‘ayeb, musyreb meugreb gob ceureuca
Siya-siya mantong udep, malee kaseb dalam donya
Wahe aneuk nyawong badan, ku pakriban bijeh mata
Baklon aneuk tan peukaian, ngon kubloe tan peng kuhana
Dalam hate kuthat susah, lon pakribah keumuen raja
‘Ohlon ingat Nyak meutuwah, rasa beukah langet donya
Beulanja tan sipeng mirah, peue2 lon peugah hana guna
Nyang na alat ureueng nanggroe, jingui keudroe dum jirata
Adat meuna arta kamoe, bak bahya nyoe kuteuboih gata
Bek jeuet aneuk ta meureupah, ku pabanbah tan areuta
Abu Thaleb meunan peugah, Rasulullah seungab haba
Teuduek tahe Nabi neumoe, tan meubunyoe na suwara
Dalam rumoh ureueng lhee droe, lon peugah soe tabileueng sa
Abu Thaleb ngon ‘Atikah, Nabiyullah nyang lhee teuma
Ureueng lhee nyan teungoh geumoe, neungo bunyoe meusuwara
Luwa pinto jikheun meunoe, idin kamoe tamong bak gata
Tema seuot tuan ‘Atikah, han peue salah tamong sigra
Yohnyan pinto ka neu peuhah, tamong leupah sidroe nisa
Ureueng jak nyan namiet Khadijah, saboh khafah sajan jiba
Makna khafah nyan kalamdan, meunan rakan geupeukhaba
Bak Abu Thaleb jok kalandan, khaba peuneusan ji calitra
He Abu Thaleb khaba Khadijah, neuyue peugah ubak gata
Nyoe Kalamdan peunoh limpah, ceudah-ceudah bandum ija
Peukaian nyoe ngui keu Nabi, beurangkari toh nyang suka
Abu Thaleb ngo meunan rawi, neucok gunci ka neubuka
Neu peuhahle kalamdan nyan, neu eu sinan bajee ija
Jeueb2 alat ngon peukaian, han sapeue tan rupa-rupa
Ija bajee dokma sajan, ngon syeureuban meusri wangga
Hana bandeng ngon teuladan, sang peukaian lam syuruga
Na miseue ban ija sundusen, haloih licen sangkon sutra
Peukaian na limong seun tren, Khadijah salen Nabi kita
Abu Thaleb hanle ceuken, manyoh meusyen hate suka
Yohnyan Nabi neungui salen, ban siseun tren dum peukara
Nabi ngui ija sundusen,, haloih licen dhiet bak sutra
Masa Nabi neungui salen, ureueng laen sidroe hana
Soe nyang kalon manyoh meusyen, meu-ek meutren cahya muka
Doma bajee manikm teukarang, meukeurawang mutiara
Soe nyang kalon tahe mndang, sang buleuen trang cahya muka
Mata incien misue intan, soe nyang pandang labui mata
Peukaian hu nibak badan, meueh ngon intan mutiyara
Neungui habeh dum peukaian, troih lam awan meucuwaca
Puteh ijo kulet badan, soe eu pansan sikutika
Di dalam nur diluwa nu, soe nyang na eu labui mata
Cahya muka sang panyot hu, bee meuharu minyeuk ‘atha
‘Ohlheueh neungui alat keurajeuen, naban buleuen cahya muka
Soe nyang kalon tahe hireuen, peungeuh mideuen meunan cahya
Laila haillallah, peurintah Allah neumat kuwasa
‘Ohlheueh meungui Rasulullah, neucok langkah got kutika
Nabi teubiet rumoh ‘Atikah, rakyat bahrullah habeh teuka
Trohle keunan tuan Hamzah, tuwan ‘Abbas dum seureuta
Neujak sajan Nabiyullah, tuan ‘Atikah Muthaleb ba
Rakyat laen han ek peugah, that bahrullah agam dara
Mata uroe kagot tampah, dalam kisah poh lapan ka
Ureueng lethat dum meusak-sak, hate galak agam dara
Teungoh kawan Nabi neujak, rakyat arak ban seun lingka
Cahya badan hu meubhak-bhak, mata meuclak sa banduwa
Bandum sahbat katroh keunan, bak janjongan meukuta donya
Mama Nabi seukalian, neujak sajan ube nyang na
Nabi neujak teungoh kawan, laen rakan ban silingka
Sira geujak meupiasan, peh bunyian rupa-rupa
Maseng-maseng giduek kandran, jak meukawan santeut banja
Tuan Hamzah teuma sidroe, mat dijaroe peudeueng raya
Rupa hibat hana bagoe, beurang kasoe hana ngon sa
Rakyat laen dum sinaroe, asoe nanggroe dum seureuta
Geujak sajan pojanjongan, ube sinan agam dara
Kata rawi pokhabaran, tango rakan lon calitra
Muhammad Amin yoh masa nyan, hansoe tuban nyo ambiya
Tansoe teupeue seukalian, nyang na tuban ureueng duwa
Nyang na tupeue ngon lon peugah, tuan Katijah ngon Abubaka
Seubab geuthee di Katijah, Poteu Allah bri rahsiya
Bak simalam Katijah lumpoe, meunoe bagoe lam rahsia
Buleuen dilanget tron u bumoe, lam ‘alam nyoe meunan rasa
Khadijah mat deungon jaroe, u meuligoe leugat neuba
Tahe mandang Katijah laloe, buleuen bak jaroe peungeuh donya
Meunan leumah dlam lumpoe, beungoh uroe Khadijah jaga
Makna lumpoe Katijah ingat, nyoe alamat na ambiya
Nyokeu yakin Nabi Muhammad, nyang bri niekmat dalam donya
‘Ohnan haba ampunya kisah, narit Katijah lon calitra
Neuhoi namiet nan Basyarah, troihle pantah keunan teuka
Meunoe neukheunle Khadijah, jinoele kah jak uluwa
Wahe ulon kango kamoe, talam jinoe kame sigra
Katop talam sahab meusujoe, peunoh asoe intan p


c: text/html

text:
1Nyoe kheueh peusan keuhai nanggroe Meusé. TUHAN geujak u Meusé deungon keundeuraan awan nyang bagaih. Dumna beurala-beurala di nanggroe Meusé nyan ka habéh yo dikeue Gobnyan dan di ureuëng-ureuëng Meusé pih ka cut até. 2TUHAN meufeureuman, "Ulôn kupeubeudôh prang syedara di nanggroe Meusé: syedara jilawan syedara, teutangga lawan teutangga, banda lawan banda dan keurajeuen lawan keurajeuen. 3Ulôn kupeubateue peue mantong nyang jireuncana lé Meusé dan Lôn peupatah seumangat awaknyan. Awaknyan jilakée tulông ubak beurala-beurala, jilakée naseuhat dan peutunyok ubak tabib-tabib dan ubak roh-roh. 4Nanggroe Meusé nyan Ulôn jok lam jaroe sidroe raja nyang zalem nyang peurintah awaknyan deungon keujam. Ulôn, TUHAN Nyang Mahakuasa, ka Lôn peugah haba." 5Ié Krueng Nil jisurot dan treb bak treb laju tho. 6Lhueng-lhueng meubée khiéng watée ié jih seumaken habéh. Geulagah dan naleueng jeuet keu layée. 7Banmandum seunaman nyang na di seutôt binéh Krueng Nil teuma jeuet keu tho dan habéh jipeupo lé angén. 8Dumna neulayan nyang lazemjih jikeumawe ngon jimeujeue disinan apoh apah sira jimeuratok ngon jimo ba-e sabab kawe dan jeue awaknyan hana meuguna le. Bubena ureuëng ban teumpeuen putôh asa; 9- 10awaknyan dan kuli nyang tung upah meuseudeh até dan patah meuseumangat. 11Bit-bit bangai that banmandum peumimpén-peumimpén banda Zoan! Ureuëng Meusé paleng bijaksana bak jijok naseuhat nyang bangai! Jijeuet that lé awaknyan jipeugah ubak raja bahwa droe jihnyan keuturonan ureuëng-ureuëng malem dan keuturonan raja-raja bak jamén purbakala! 12Wahai, raja Meusé, dipat kheueh peunaseuhat-peunaseuhat teungku amphon nyang carông-carông nyan? Mungken awaknyan jiteupeue peue nyang geureuncana lé TUHAN Nyang Mahakuasa keu nanggroe Meusé. 13Bubena peumimpén Zoan dan Memfis na kheueh ureuëng-ureuëng bangai. Awaknyan kon meupimpén, teuma jipeusisat bansa droe jih keudroe. 14TUHAN kheueh nyang peujeuet awaknyan mangat jitembri naseuhat nyang bingong nyan. Akibat jih, nanggroe Meusé salah hánkeunong, dan meuapit-apit lagée ureuëng mabök nyang meusireuk dan reubah ateueh muntah droe jih keudroe. 15Di nanggroe Meusé hana le ureuëng nyang mantong meudaya, bah kheueh nyan nyang mat kuasa meunan cit deungon rakyat biasa, bah kheueh nyan ureuëng peunteng meunan cit ureuëng awam. 16Teuma teuka watéejih bansa Meusé nyan lagée ureuëng inong nyang gusuen dan teumakot. Awaknyan yo meugám-gám meunyoe jikalon TUHAN Nyang Mahakuasa geureuntak jaroe Gobnyan keu geuhuköm awaknyan. 17Tanoh Yehuda ka jeuet keugeumpa nibak ureuëng Meusé pajan mantong watée awaknyan teupeuingat ubak keuputosan TUHAN Nyang Mahakuasa keuhai awaknyan keudroe. 18Bak watée nyan basa Ibrani jipeuguna di limong boh banda di nanggroe Meusé. Ureuëng-ureuëng disinan jibeuôt sumpah deumi nan TUHAN Nyang Mahakuasa. Saboh lamkawan banda nyan geuboh nan "Banda Mata uroe". 19Bak watée nyan di pusat nanggroe Meusé na saboh miseubah keu TUHAN, dan nibak bataih nyan na teuma saboh taméh batée nyang teupeukhusos keu TUHAN. 20Miseubah dan taméh nyan na kheueh sibagoe lambang keuhai teuka TUHAN Nyang Mahakuasa di nanggroe Meusé. Meunyoe bansa nyan jiteugom ngon jitindéeh, dan awaknyan jimeuhôi jilakée tulông ubak TUHAN, Gobnyan geukirém sidroe-droe ureuëng keu teupeuseulamat awaknyan. 21TUHAN geupeugah droe ubak bansa Meusé, dan awaknyan teuma jituri dan jiseumah Gobnyan, sira jiba keureubeuen ngon peuseumahan ubak Gobnyan. Awaknyan jimeujanji ubak Gobnyan deungon meusumpah dan jipeubuet teuma. 22TUHAN geuheuntam bansa Meusé, teuma óh lheuehnyan geupeupuléh teuma. Awaknyan jiwoe ubak TUHAN, dan Gobnyan geudeungoe doá awaknyan dan geupeupuléh teuma. 23Bak watée nyan na rot raya bataih nanggroe Meusé deungon Asyur. Peunduduek nibak bandua boh nanggroe nyan jiwoe lom rot ueh nyan dan awaknyan meuiébadat meusajan-sajan teuma. 24Bak watée nyan Israel saban keududukan jihnyan deungon Meusé dan Asyur, dan ban lhée boh bansa nyan jeuet keubeureukat keu bansaboh donya. 25TUHAN Nyang Mahakuasa teuma geubri beureukat keu awaknyan deungon feureuman, "Ulôn bri beureukat keu gata, hai Meusé umat Ulôn, Asyur cebtaan Ulôn, dan Israel umat nyang Ulôn piléh."
Copyrighted Material
Learn More

robotstxt: allowed

filter: keep